Ван Гал: Бу мағлубият биз учун жиддий зарба бўлди » Скачать музыку бесплатно новинки музыки 2016-2017\nВан Гал: Бу мағлубият биз учун жиддий зарба бўлди\nКомментариев: 0 Просмотров: 157 Дата: 7-03-2016, 11:00 Бир неча соат олдин Англия премьер лигасидан ўрин олган “Вест Бромвич” – “Манчестер Юнайтед” баҳси якунланди. Унда манкунианликлар 1:0 ҳисобида мағлубиятга учрашуди. Учрашувдан сўнг эса Луи ван Гал ўйин борасида ўз фикрларини билдириб ўтди.- Агар Матага ўхшаган футболчи майдондан четлатилса, қийин ўйин бўлиши аниқ. Унинг айтишича, Мата фаолиятида биринчи марта қизил карточка олиши экан. Албатта, биринчи марта огоҳлантирилгандан сўнг эҳтиёткорлик билан ўйинаш керак. Учрашув биз учун қийин бўлди. Лекин биз бир нечта вазиятлар ярата олдик. Бу мағлубият биз учун кучли зарба бўлди, - дейди ван Гал. - деб хабар бермоқда Stadion.uz нашри.


И.Каримовнинг таъсири сусайиб бораётир « Ўзбекистон Халқ Ҳаракати\n23 July 2013 - 13:27\n“Олмазор тумани прокурори жиноятларни яширмоқда”\nномли мақолага қўшимча изох\nОлмазор тумани прократурасининг тумандаги жиноятларни қўллаётгани ташкилотлардан пораларни… очиқдан-очиқ талаб қилишаётгани хақида қуйида мисоллар тасдиқлайди.\n2012 йил куз ойида Тошкент шаҳар Олмазор туман Халқ таълими (туманда ҳеч бир мактаб йўқки хар ойда мактаб-синф ремонти… фонди ниқобида пул йиғими, хатто ота-оналар кенгашининг сохта ишланган мажлис баённомаларини рўкач қилиб мажбур-зулм қилишади) мудири Мухайё Саидовна ўқитувчилардан пахта учун пул йиғиб. ўзида олиб қолган. Унинг бу иши бўйича жиноий иш қўзғатилган бўлса-да, ҳомийси туман прокурори К.И.Таджиқуловнинг кўмаги ҳисобига иш “бости-бости” қилинади. 2013 йил бошидан у Тошкент шаҳридаги 159-мактаб директори лавозимига тайинланади.\nОлмазор туманида жойлашган имконияти чекланганлар 102-мактаб интернатида бухгалтер Сотиева Мактуба ҳодимларга ойлик маош беришда икки хил ведомост ишлатмоқда. Улардан биттаси ҳақиқий бўлса, икккинчи сохта ҳисобланади. Сохта ведомостда ойлик маош ҳақлари камайтирилган ҳолда ҳодимларга имзо қўйдирилади. Ҳақиқийсида эса ойлик маош рақамлари ўзгартирилиб, ҳодимларнинг ўрнига сохта имзолар қўйилади. Кассир Ҳамида исмли аёл билса-да, буни маълум қилишга қўрқади (нима порани олаётган прократурага айтадими). Ҳодимларнинг ойлик иш ҳақлари банкдан ўз вақтида олинсада, ҳодимларга икки ҳафтадан сўнг тарқатилиш ҳолатлари содир бўлмоқда. Бу вақт оралиғида ушбу пулдан нималарда… фойдаланади. Прократура текшируви холатида (2013 йил 15 июль) ҳам аҳвол шундайлигича қолмоқда. Гўёки ойлик маошлардан ўғирлаган пулларни прокуратурага “туҳфа”… сифатида беришади, шекилли.\nОлмазор тумани худудида жойлашган Тошкент шаҳар 1-сон сил касалликлари клиник шифохонасида Бош шифокор Якуббеков Т.Ю., Бош иқтисодчи Мурашкина Людмила Владимировна ойлик маошларни талон-тарож қилиб, прокуратура томонидан Июль ойида бир неча миллионлаб камомат аниқланган сўнг ўрнини гўё “Прократура 88 миллион сўмга (авваллари долларда эди) жарима қилди”, деб шифохона ҳодимларидан ёппасига пул йиғиш ишлари 2013 йил 20-июлдан бошланди. Масалан, врачлардан 300 минг сўм, ҳамширалардан 125 минг сўм, санитаркалардан эса 75 минг сўм миқдорида пул бериши белгиланди.\nТошкент вилояти Зангиота тумани М.Фозилов жамоа хўжалиги худудида томорқа ерларни талон-тарож қилиниб, одамларга ноқонуний сотиш ишлари амалга оширилган. Бу ишга Ўзбекистон қаҳрамони Позилов Искандарни (унинг қайниси Норхўжа Олмазор туманида Халқ таълими мудири бўлиб ишлаган бўлиб, ҳозирда 326-мактаб директори) аралаштирган ҳолда Олмазор тумани собиқ ҳокими Бахтиёр Ҳакимович бош-қош бўлади. Бу ҳолат бўйича жиноий иш қўзғатилган бўлсада, Олмазор тумани прокурори К.И.Таджиқулов аралашуви ҳисобига “бости-бости” қилинмоқда. Ўзбекистон Республикаси Бош вазири Ш.М.Мирзиёевнинг жияни, Эгамбердиева Зарифа илгари Олмазор тумани прокуратурасида К.И.Таджиқулов қўл остида прокурор ёрдамчиси вазифасида ишлаган. Кейинчалик у Тошкент шаҳар прокуратурасига ишга ўтади.\nОдамлар йиллар давомида меҳнат қилиб, бир қарич ерга зор бўлган бир пайтда айрим раҳбарлар 5-6 Уй-жой,дачаларга… (гектарлаб) осонлик билан эгалик қилишмоқда. Уй-жой учун ер участкалари ажратиш тўғрисида оддий фуқаролар учун ҳам қарорлар чиқарилган бўлса-да, уларга берилмай ИИВ, прокуратура… ҳодимларига” арзонгаров” сотиб бўлинган.\nМасалан, илгари ИИВда жиноят ишлари Бошқармаси бошлиғи бўлиб ишлаган генерал Тошмуҳамедов Қобил тасарруфида 4Х6 норма=24 сотих Уй-жой ер (Носир Исмли “малаги”бошқаради) (М Фозилов ж.х. “Ислом Бахромов “ номли махалла 3-тор кўчасида) мавжуд. Вахоланки, унинг 5-6та квартира, дачалари… ҳам бор. “НУР” Агрофирмаси рахбари (яқинда ерларни сотгани учун қамалиб чиққан) Баходир Боймухамедовнинг бир неча ер майдонларини ўз тасаруфига (бошқа кимсалар номига хужатлаштирган) олган.\nПрократура очиқ поралар талаб қиляпти (мудати ва валюта ёки сўмдалиги белгилаб) акс-холда “ахволини танг”… қилишади. СУД ва Прократурадагилар Хақиқий вазифаларини аллақачон “унутганлар…” .\nАксарият Давлат рахбарларининг ўзи қуйи бўғинларда очиқдан-очиқ ўғрилик талон-тарожликни авжига чиқарганлар,Хаттоки фуқароларни ўлдириб… юборишаётгани билан хам хеч кимнинг иши йўқ.\nАфтидан Давлат мулозимлари БМТни… хам “сотиб” олишган кўринади.\n1.ЎзХДП; 2.АДОЛАТ; 3.Миллий Тикланиш; 4.УзЛиДеП “ПАРТИЯ”ларни боқиш хам “ХУКУМАТ… КАСАБА” қўмитаси буйруғи… билан мехнаткаш халқ бўйнига юкланган.


Коронавирус кўпроқ қайси касб эгаларини мағлуб этмоқда — Sof.uz\nКоронавирус кўпроқ қайси касб эгаларини мағлуб этмоқда\n30.01 10:38 670 Жаҳон\nКалифорния университети Глобал тиббий фанлар институти олимлари коронавирус туфайли ўлим хавфи юқори бўлган касбларни аниқлашди.\nШундай қилиб, шифокорлардан кейин озиқ-овқат саноати ва қишлоқ хўжалиги ходимлари энг заиф гуруҳ бўлиб чиқди. Одатдаги ўлим ҳолати билан таққослаганда, уларда бу кўрсаткич 39 фоизга ошган. Ундан кейинги ўринларда транспорт ва логистика ишчилари бормоқда. Улар орасида ўлим даражаси 28 фоизга ўсган.\nУчинчи гуруҳдан ишлаб чиқариш корхоналарида меҳнат қиладиган одамлар — 27 фоиз, шунингдек, ишлаб чиқариш саноати мутахассислари жой олишди. Улар орасида ўлим кўрсаткичи 23 фоизга ошган.\nОлимлар бундай тадқиқот натижаларини 2020 йилнинг март ойидан октябр ойигача Калифорниядаги COVID-19 беморларининг анкета маълумотларини таҳлил қилиш орқали олишди. Умуман олганда, ушбу даврда минтақада ўлим даражаси 22 фоизга ошган.


ФИФА президентлиги учун номзодлар сўнгги жангга ҳозирланмоқда\n17 январ 2019, Тошкент вақти: 07:43\n26 февраль куни Халқаро футбол федерацияси ўз вазифасидан четлатилган Сепп Блаттер ўрнига янги президент сайлайди.\nСайлов арафасида президентликка номзодлар ўз тарафдорлари сонини ошириш умидида сўнгги баëнотлар қилмоқда.\nФИФА президентлиги учун курашаëтганлар УЕФАнинг собиқ бош котиби Жианни Инфантино¸ ФИФА собиқ цице-президенти Иордания шаҳзодаси Али¸ собиқ ФИФА расмийси Жером Шампан ва Осиë футбол конфедерацияси президенти Шайх Салмонлардир.\nКузатувчилар Шайх Салмоннинг ФИФА президентлигига сайланиш имконини юқори баҳоламоқда.\nАйни пайтда¸ ФИФА президенти сайланадиган йиғин пайтида АҚШ ва Швейцария ҳуқуқ тизимларининг навбатдаги ҳибсга олишларни амалга ошириши кутилмоқда.\nХалқаро футбол федерациясидаги кенг кўламли порахўрлик муносабати билан АҚШ ва Швейцария федерациянинг аввалги йиғинлари пайтида махсус рейдлар уюштириб¸ юқори даражали ФИФА расмийларини қамоққа олган эди.\nКоррупция жанжали ортидан президентликдан кетишга мажбур бўлган Блаттер ва унинг ўрнини эгаллаш учун курашиб келган Мишел Платиниларжиноий иш муносабати билан ФИФА раҳбарлик тизимларида қатнашишдан маълум муддатга четлатилди.


Жеррард "Астон Вилла"да янги тақиқларни ўрнатди\n23 ноябрь, 2021, 16:40\nТеглар:Астон Вилла | Стивен Жеррард\nУ ўзгаришларни бошлади.\n"Астон Вилла"нинг янги бош мураббийи Стивен Жеррард жамоа футболчиларининг овқатланишига чекловлар ўрнатишда давом этмоқда.\nЭслатиб ўтамиз, 41 ёшли англиялик мутахассис ўз шогирдларига кетчуп истеъмол қилишни тақиқлаган эди. The Telegraph нашрининг ёзишича, Жерарднинг қора рўйхатига газли ичимликлар, соуслар, жумладан, майонез ва иссиқ шоколад ҳам кирди.\nЖеррарднинг мақсади кам калорияли маҳсулотларни имкон қадар минимал миқдорда истеъмол қилишдир. Шунинг учун у биологик қиймати паст бўлган, шунингдек, ёғ ва шакар миқдори юқори бўлган озиқ-овқат маҳсулотларини тақиқлади.\n"Астон Вилла" АПЛ мусобақа жадвалида 13 очко билан 15-ўринда бормоқда.\nЖеррард бошчилигида "Астон Вилла" ғалаба қозонди, "Вулверхэмптон" эса аутсайдерни енга олмади\nЖеррард: Агар Клопп "Ливерпуль" билан бир умрлик шартнома имзоласа...


Антонио Конте: «Интер» ўз мавқеини тиклади. Биз «Ювентус»ни қўрқитиб қўйдик»\n«Интер» бош мураббийи Антонио Конте Италия кубоги яримфинали доирасидаги «Ювентус»га (0:0) қарши ўйин борасида ўз фикрини билдирди.\n«Вазиятларимиздан фойдаланишимиз керак эди. Бироқ рақиб дарвозасини ишғол эта олмадик. Икки жамоа ҳам ўйиннинг охиригача жанг қилди. Биринчи ўйиндаги хатоларимиз ва рақибга қилган совғаларимиз туфайли жазоландик. Гол урганимизда «Ювентус» қийин вазиятга тушиб қолиши мумкин эди. Бу рақибга қарши хатоларимиз бизга дарс бўлиши керак.\nЛукаку бугун бор имкониятларини ишга сола билмадим. Шунга қарамай, майдонда катта ҳажмдаги ишни бажарди. Ўтган йилгидек бу сафар ҳам яримфиналдан финалга ўтолмадик. Аммо «Интер» ўз мавқеини тиклади, дея оламан. Ниҳоят, рақиблар биздан қўрқаяпти ва бугун ҳам «Ювентус»ни қўрқита олдик», - дея Контенинг сўзларини келтирмоқда Football Italia.\nМаълумот учун, «Интер» А Серия 21-туридан кейин 47 очко билан 2-ўринда бормоқда. «Ювентус» эса 42 очко билан 3-ўриндан жой олган.


Ўзбекистонда 23 ноябрь куни кутилаётган об-ҳаво маълумоти эълон қилинди\n22.11.2020 | 21:16\n«Ўзгидромет» гидрометеорология хизмати маркази 23 ноябрь куни Ўзбекистонда қандай об-ҳаво кузатилишини маълум қилди.\nТошкент шаҳрида ҳаво ўзгариб туради, ёғингарчилик кутилмайди. Шамол шарқдан 3–8 метр/секунд тезликда эсади. Ҳарорат кечаси 6–8 даража совуқ, кундузи 0–2 даража илиқ бўлади.\nҚорақалпоғистон Республикаси, Хоразм вилоятида ҳаво ўзгариб туради, ёғингарчилик кутилмайди. Баъзи жойларга туман тушиши мумкин. Шамол шимоли-шарқдан 5–10 метр/секунд тезликда эсади. Ҳарорат кечаси 5–10 даража совуқ, кундузи 2–3 даража совуқ бўлади.\nБухоро ва Навоий вилоятларида ҳаво ўзгариб туради, ёғингарчилик кутилмайди. Баъзи жойларга туман тушиши мумкин. Шамол шимоли-шарқдан 5–10 метр/секунд тезликда эсади. Ҳарорат кечаси 4–9 даража совуқ, кундузи 2–3 даража илиқ бўлади.\nТошкент, Сирдарё вилоятларида ҳаво ўзгариб туради, ёғингарчилик кутилмайди. Баъзи жойларга туман тушиши мумкин. Шамол шимоли-шарқдан 5–10 метр/секунд тезликда эсади. Ҳарорат кечаси 5–10 даража совуқ, кундузи 2–3 даража илиқ бўлади.\nСамарқанд, Жиззах вилоятларида ҳаво ўзгариб туради, кечга томон баъзи жойларда бир оз қор ёғиши мумкин. Баъзи жойларга туман тушиши мумкин. Шамол шимоли-шарқдан 5–10 метр секунд тезликда эсади. Ҳарорат кечаси 5–10 даража совуқ, кундузи 2–3 даража илиқ бўлади.\nҚашқадарё ва Сурхондарё вилоятларида ҳаво ўзгариб туради, ёғингарчилик кутилмайди. Баъзи жойларга туман тушиши мумкин. Шамол шимоли-шарқдан 5–10 метр/секунд тезликда эсади. Ҳарорат кечаси 3–8 даража совуқ, кундузи 2–7 даража илиқ бўлади.\nAндижон, Наманган, Фарғона вилоятларида ҳаво ўзгариб туради, ёғингарчилик кутилмайди. Баъзи жойларга туман тушиши мумкин. Шамол шимоли-шарқдан 5–10 метр секунд тезликда эсади. Ҳарорат кечаси 5–10 даража совуқ, кундузи 0–5 даража совуқ бўлади.\nРеспубликанинг тоғли ҳудудларида ҳаво ўзгариб туради, тоғ олди ва тоғ ҳудудларда қор ёғади. Баъзи жойларга туман тушади. Шамол шимоли-шарқдан 5–10 метр/секунд тезликда эсади. Ҳарорат кечаси 10–15 даража совуқ, кундузи 4–9 даража совуқ бўлади.


"Ақлли" қурилмалар олдида кўп гапириш ярамайди – эксперт\n11:32 30.07.2020 (Янгиланган 12:19 30.07.2020)\nМутахассис “ақлли” қурилмадар ёнига нега тилга ортиқча эрк бермаслик кераклигини тушунтирди. Бу кўнгилсиз оқибатларга олиб келиши мумкин.\nТОШКЕНТ, 30 июл - Sputnik. Ёзувларнинг махфийлиги овозли ёрдамчини ишлаб чиқарувчи компаниялар томонидан таъминланади. Агар фойдаланувчининг қурилмасига зарарли дастур тушиб қолса, бу дастур овозларни ёзиб олиб, “хакерлар”нинг ташқаридаги серверларига юбориши мумкинлигини истисно қилиб бўлмайди. Бу ҳақда “Прайм” агентлигига “Инфосистемы Джет” компанияси Ахборот хавфсизлиги марказининг маслаҳатчиси Александр Рогозин маълум қилди.\n“Натижада жиноятчилар ҳар қандай маълумотни, аллақандай пароллардан тортиб бизнес учрашувларидаги музокаралар мазмунига қадар, олишлари мумкин. Барчаси фойдаланувчи ва жиноятчига боғлиқ”, - дейди эксперт.\nУнинг таъкидлашича, микрофони бор ҳар қандай қурилма аслида атроф-муҳитдаги товушларини ёзиб олиши мумкин, хоҳ у телефон ёки ақлли динамик бўлсин. Одатда уларга овозли ёрдамчи ўрнатилади. У нутқни ёзиб олиб, уни таниб олиш учун серверга юборади. Овозли сўровлар ёки буйруқлар аниқланганида, ёзув серверда сақланиб қолиши мумкин ва мисол учун, матнли реклама учун ишлатилиши мумкин.


Светлана Радзивил Пекинда бўлиб ўтган IAAF World Challenge турнирида 4-ўринни эгаллади\n17:03 / 21.05.2015\nЎзбекистон терма жамоаси аъзоси бўлган Светлана Радзивил Хитой пойтахти Пекинда бўлиб ўтган IAAF World Challenge турнирида баландликка сакраш бўйича мусобақаларда 4-ўринни эгаллади. Бу ҳақда мусобақа расмий сайтида хабар қолдирилган.\nРасмий сайтдаги мазкур тур бўйича натижалар бўлимида ёзилишича, Радзивил 1,88 метр баландликни украиналик Оксана Окунева билан бир хил кўрсаткичда ошиб ўтган.\nМусобақада биринчи ўрнини россиялик 2012 йилги Лондон олимпиадаси ўйинлари ғолиби Анна Чичерова йўлга киритган. Чичерова олтин медални қўлга киритиши учун 1,94 м баландликни забт этиши кифоя қилган. Иккинчи ўринни 1,91 м баландликни олдинроқ забт этгани учун хорватиялик Ана Шимичга, учинчи ўрин эса сент-льюислик Леверн Спенсерга насиб қилган.


Панжшерда ҳаммаси энди бошланяпти, Эмомали Раҳмон тожиклар иштирокида ҳукумат тузишни таклиф қилди. Афғонистон янгиликлари - Daryo\n21:42, 25.08.2021 72868\nПанжшерда ҳаммаси энди бошланяпти, Эмомали Раҳмон тожиклар иштирокида ҳукумат тузишни таклиф қилди. Афғонистон янгиликлари\n15 августдан буён «Толибон» ҳукмронлиги остида бўлиб келаётган Афғонистонда сўнгги кунларда содир бўлган янгиликлар — «Дарё» дайжестида.\n«Толибон» ҳаракати 31 августдан кейин Кобулдан эвакуация қилишни тақиқлайди. Бу ҳақда ташкилотнинг расмий вакили Забиҳулла Мужоҳид маълум қилди. Унинг айтишича, Ғарб мамлакатларида ўз фуқароларини олиб кетиш учун етарлича вақт бор. Аввалроқ «Толибон» АҚШ ва Буюк Британияни 31 августгача Кобулдан ўз ҳарбийлари ва иттифоқчиларини олиб кетмаса, бунинг «оқибатлари» бўлиши ҳақида огоҳлантирган эди.\nШунингдек, «Толибон» Афғонистон фуқароларини Кобул аэропортига киритмай қўйди, энди аэропортга фақат чет элликлар кириши мумкин. «Толибон» Афғонистон фуқароларининг пойтахт аэропортига боришига ортиқ рухсат бермайди, бунга аэропортдаги тартибсиз вазият сабаб бўлмоқда. Мужоҳиднинг айтишича, аэропорт ҳудудида тўпланган афғонлар уйларига қайтиши керак, уларга ҳеч ким таҳдид қилмайди.\nЖурналистлар билан суҳбат чоғида Мужоҳиднинг айтишича, «Толибон» АҚШдан афғонларни ўз мамлакатини тарк этишга ундамасликни сўрамоқда, чунки ҳаракат «уларнинг истеъдодларига муҳтож».\nМавзуга доир: Минглаб афғонлар учиб кетиш илинжида Кобул аэропорти атрофида пайт пойлаётганига бир ҳафтадан ошди. Ҳозир бу ер — инсоният дард-алами тўпланган жой\n«Катта еттилик» (G7) мамлакатлари «Толибон» ҳукуматини қандай шарт билан тан олишини маълум қилди. «Бўлғуси ҳукуматнинг қонунийлиги у халқаро мажбуриятларини ва Афғонистонда барқарорликни таъминлаш бўйича мажбуриятларини бажаришга қандай ёндашишига боғлиқ бўлади», — дейилади баёнотда.\nG7 етакчилари виртуал учрашув якунлари бўйича Афғонистонда ҳокимиятни эгаллаб олган «Толибон» ҳаракатига мурожаат қилди. Баёнот 24 август куни Буюк Британия ҳукумати томонидан эълон қилинди.\nАҚШ, Германия, Франция, Италия, Япония, Британия, Канада ва Евроиттифоқ етакчилари Афғонистон халқини қўллаб-қувватлашини тасдиқлади, шунингдек, афғонистонлик қочқинларни қўллаб-қувватлаш ниятини билдирди ҳамда афғонистонлик шерикларини минтақавий барқарорликка қаратилган интилишларни қўллаб-қувватлашга чақирди.\nБундан ташқари, G7 «Толибон»ни терроризм, инсон ҳуқуқлари, хусусан, аёллар ва озчиликлар ҳуқуқлари бузилишига қарши кураш бўйича мажбуриятларни бажармаслик учун жавобгар бўлиши ҳақида огоҳлантирди.\nБу орада Жаҳон банки Афғонистонга ёрдам дастурини музлатиб қўйди. Банк томонидан 24 август куни эълон қилинган хабарда қайд этилишича, у ҳукумати Жаҳон банкига аъзо бўлган 189 та давлатнинг ҳаммаси томонидан қонуний деб тан олинмаган мамлакатга маблағ ажратиш ҳуқуқига эга эмас.\nМавзуга доир: ХВЖ «Толибон» ҳокимиятини тан олиш масаласи ноаниқлиги сабабли Афғонистонга ёрдам беришни тўхтатди\n«Биз жангни тўхтатмоқчи эмасмиз. Бу ерда, Панжшерда ҳаммаси энди бошланяпти… Таслим бўлиш ҳақида гап ҳам бўлиши мумкин эмас», — деди Афғонистон Миллий қаршилик фронти етакчиси Аҳмад Масъуд Paris Match нашрига берган интервьюсида. У «Толибон» томонидан тарқатилган, гўёки, Панжшердаги дарада улар қуршовга олингани ҳақидаги хабарни ёлғон деб атади.\nАйни пайтда Масъуд «Толибон» билан музокаралар олиб бориш эҳтимолини ҳам истисно қилмади. «Музокараларни ўтказиш мумкин. Ҳамма урушлар чоғида музокаралар олиб борилади. Аммо таслим бўлиш — умуман бошқа нарса. Яна бир марта қайтариб айтаман: мен ҳам, менга бўйсунувчи командирлар ҳам таслим бўлмоқчи эмасмиз», — дея таъкидлади у.\nМасъуд АҚШ ҳукуматини қурол бериб, уни қўллаб-қувватлашдан бош тортгани учун танқид қилди. «Саккиз кунгина аввал мен қурол сўраганларнинг тарихий хатосини унута олмаяпман. Рад жавоби олдим. Бу қуроллар — Америкада ишлаб чиқарилган артиллерия, вертолётлар, танклар энди ‘Толибон’ қўлида», — деди у.\nШу билан бирга, у Афғонистон ҳукуматининг тезкорлик билан қулашига тўртта сабаб келтирди. «Бу шунчалик тез содир бўлишининг сабаблари — коррупция, худбинлик сиёсати ҳамда улар ва халқ ўртасидаги улкан, вайронкор жарлик. Яна битта сабаб шундан иборатки, афғон армияси Американинг шартнома асосидаги аскарлари ва унинг кўмагига шунчалик узоқ вақт давомида боғлиқ бўлиб келганки, бусиз у фаолият юрита олмай қолган», — деди Масъуд.\nМавзуга доир: Панжшер сулҳ тузиш тарафдори, аммо ҳужумга ҳам тайёр. «Толибон»га қарши кучлар жойлашган ҳудудда нималар бўляпти?\n600 миллион евро миқдорида гуманитар ёрдам ажратиш ниятини Германия маълум қилди. Дастлаб фавқулодда вазиятда гуманитар ёрдам сифатида 100 миллион евро тақдим этилади, кейинроқ эса яна 500 миллион евро ажратилади, деди Германия канцлери Ангела Меркель G7 вакиллари билан учрашув якунлари бўйича.\nТожикистон президенти Эмомали Раҳмон Афғонистонда ушбу мамлакатдаги тожиклар жамоатчилиги иштирокида инклюзив ҳукумат тузишни таклиф қилди. Бу ҳақда у 25 август, чоршанба куни Покистон ташқи ишлар вазири Шоҳ Маҳмуд Қурайший билан Душанбеда бўлиб ўтган учрашувда айтиб ўтди.\nТожикистон томони қайд этишича, қўшни мамлакатда хавфсизлик борасидаги сиёсий муаммоларни зудлик билан ҳал қилиш учун барча миллий озчиликлар, айниқса Афғонистондаги тожиклар иштирокида инклюзив ҳукумат тузиш зарур. Таъкидланишича, Афғонистон аҳолисининг 46 фоиздан ортиғини тожиклар ташкил қилади.\nУшбу сурат 2021 йил 24 августида Американинг Германиядаги Рамштайн ҳарбий базасида олинган. Суратдаги болалар Афғонистондан эвакуация қилинган. Уларнинг қаршисида эса америкалик аскар укулеле чалиб бермоқда.\n20:00, 09.11.2021 78057\n07:26, 06.11.2021 81827\n16:37, 03.11.2021 65763\n08:10 Бугун 579\n06:26 Бугун 6183\n00:11 Бугун 13898\n23:53, 28.11.2021 16216\n20:20, 27.11.2021 88254\n08:35, 28.11.2021 50592\n14:50, 28.11.2021 50068


14:03 / 25.07.2016\nЛангарчўпда сакраш бўйича икки карра Олимпия чемпиони Елена Исинбаева Страсбургдаги инсон ҳуқуқлари бўйича Европа судига Халқаро Олимпия Қўмитасининг ижроия қўмитаси қарори устидан ариза топширмоқчи. Қўмита, уни ва россиялик енгил атлетикачиларнинг Рио-де-Жанейро Олимпиада мусобақаларида қатнашувини тақиқлаган эди, деб ойдинлик киритган спортчининг мураббийи Евгений Трофимов "Р-Спорт" агентлигига.\nЯкшанба, 24 июль куни ХОҚ россиялик спортчиларнинг Олимпиадада иштирокига оид сўнгги қарор қабул қилиш ҳуқуқини халқаро спорт федерацияларига берган эди. Халқаро енгил атлетика федерациялари уюшмаси IAAF аллақачон шу мазмундаги қарорни қабул қилган, унга кўра 2016 йилги Олимпия ўйинларига узунликка сакраш бўйича АҚШда машғулот ўтказувчи россиялик Дарья Клишинагина ўйинда қатнаша олади.\n"Лена ХОҚ ижроия қўмитасининг қарорини ўзи ва бутун жамоа учун асоссиз деб баҳолагани боис, Страсбург судига мурожаат қилмоқчи, — деган Трофимов телефон орқали суҳбатда. — Бироқ, уни ажаблантирган нарса, ХОҚнинг қарорига Россия спорт раҳбариятининг муносабати бўлди. Улар шунчаки, елка қисиб қўйишди, холос".\nМураббийнинг сўзларига кўра, айни вақтда Исинбаева машғулотларни давом эттирмоқда.\nХОҚ Елена Исинбаева Страсбург\nХалқаро олимпия қўмитаси президенти Умид Аҳмаджоновни табриклади


00:00 / 27.11.2010 | eski savollar | 1785\nАссалом алайкум Ҳазрат, саволни сўрашни турмуш ўртоғим илтимос қилган эдилар. Улар ишлари юзасидан ҳар хил дин вакиллари билан бирга ишлаб, улар билан дўстлашишларига тўғри келади(насроний, яхудий, буддист). Алоқалари оддий дўстлашишдан кўра яқинроқ, борди-келди қилиш, уларни уйга чақириб меҳмон қилиш. Ҳозирда бирга ишламасалар ҳам яхудий, насоро дўстлари билан баъзи-баъзида алоқада бўлиб турадилар. Аксаряти аёллар ҳам. Ҳурматли Устоз шунақа масалалар бўйича шариатимизда ҳукм қандай? Улар билан дўстлашиш чегараси қанча? Устоз ноқулайликлар учун узр сўрайман, Ассаламу алейкум.\n- Улар билан шариатга хилоф қилмасдан, гуноҳ ишларни аралаштирмасдан муомала қилинаверади. Иш юзасидан, одамгарчилик юзасидан. Ароқ ичиш ёки шунга ўхшаш гуноҳ ишлардан четда бўлинади.ИСЛОМ ВА БОШҚА ДИН ВАКИЛЛАРИ Инсоният тарихида инсонлар орасидаги тенг ҳуқуқликнинг бузилишига сабаб бўлган омиллардан бири-бир дин вакилларининг бошқа дин вакилларига диний айримчилик асосида қарашидир. Ўз динига бўлган тарафкашлик туйғуси, эга диндаги кишиларга бошқача назар билан қарашга олиб борган. Бу омилдан эса «сиёсатчилар» доимо ўз манфаатлари йўлида фойдаланиб келганлар. Қайси бир урушни олиб кўрсак ҳам унинг келиб чиқишида асосий айб «сиёсатчиларда» бўлиб, ўша сиёсатчилар ким бўлишидан қатъи назар, ҳатто ўзи динсиз бўлса ҳам ўз мақсадига эришиш учун кишилардаги диний омилни яхшилаб ишга солиш пайида бўлганлар. Сиртдан эса, бир дин билан иккинчи дин уришган, диний уруш деб номланган урушлар бўлиб кўринган.Ҳозирги кунимизда эса, инсонлар динлари қандоқ бўлишидан қатъи назар тенг ҳуқуқли эканликлари шиори олдинга сурилмоқда.Ўз-ўзидан Ислом бу масалага қандоқ қараган, деган савол пайдо бўлади. Баъзи кишилар, саволга ўрин йўқ, ҳамма нарса маълум, дейиши мумкин. Нима маълум? десангиз, Ислом мусулмонларга ғайридинларни ўлдиришни фарз қилган, жиҳод фарз, мусулмон одам қаерда ғайридинни кўрса ўлдириши керак, ҳозирги тинч-тотув яшаш ҳақидаги гаплар замоннинг зайли билан айтилаётган гаплар холос, дейишади.Ҳақиқатдан шундоқми? Келинг, бир холисона ўрганиб чиқайлик. Инсоният тарихида бошқа дин вакиллари билан қандоқ қилиб тинч-тотув яшаш мумкин, деган савол Исломгача ташланган эмас. Тарихда биринчи бўлиб Ислом дини турли динга эътиқод ва амал қилувчилар биргаликда, бир жамиятда яшашлари мумкинлиги фикрини олдинга сурди ва бу фикрни ҳаётда татбиқ қилди. Агар Исломдан олдин бу масалани кўтарган, унга амал қилган дин ёки тузум бўлса, унинг исботи бўлса, биладиган кишилар раддия қилсинлар, марҳамат!Ислом эса самовий динларнинг барчасини асли бир, ҳаммаси Аллоҳ таолодан деб эълон қилди. Аллоҳ таоло «Шўро» сурасида:«У зот сизга диндан Нуҳга тавсия қилган нарсани ва Сенга (эй Муҳаммад) ваҳий қилган нарсани, Иброҳимга, Мусо ва Ийсога тавсия қилган нарсамизни шариат қилиб: «Динни барпо қилинглар ва унда тафриқага тушманглар, дедик», дейди. (13-оят)Демак, Нуҳ, Иброҳим, Мусо ва Ийсо алайҳиссаломларга дин юборган Аллоҳ таоло, Муҳаммад алайҳиссаломга ҳам дин юборган. Уларни пайғамбар қилиб танлаб олган. Шу билан бирга, Аллоҳ таоло томонидан юборилган мазкур пайғамбарларга Аллоҳ таолотомонидан бир хил фармон ҳам бўлган. У фармон, «Динни барпо қилинглар, унда тафриқага тушманглар», деган амри илоҳийдан иборат бўлган. Албатта, бу эълон дунё динлари тарихида янги саҳифа эди. Бу маънони Исломгача бирор дин ёки тузум эълон қила олмаган эди. Ушбу қоидага биноан, мусулмонларга барча самовий динларга Исломга иймон келтиргандек иймон келтириш фарз қилинган. Агар мусулмон киши мазкур динлардан бирортасини инкор қилса, уларга ҳурматсизлик назари билан қараса, диндан чиқади.Шунингдек, мусулмон инсон Аллоҳ таоло томонидан юборилган пайғамбарларнинг барчасига, уларга нозил қилинган китоб ва саҳифаларга бирдек иймон келтирмоғи, улардан бирортасини фарқлаб четга чиқариб қўймаслиги лозимлиги қаттиқ таъйинланган. Аллоҳ таоло бу ҳақда мусулмонларга хитоб қилиб «Бақара» сурасида:«Аллоҳга ва бизга туширилган нарсага, Иброҳим, Исмоил, Исҳоқ, Ёқуб, Асботларга туширилган нарсага, Мусо ва Ийсога берилган нарсага ва пайғамбарларга Роббиларидан берилган нарсага иймон келтирдик. Уларнинг орасидан биронтасини фарқламаймиз ва биз унга мусулмонлармиз», деб айтинглар» (136-оят).Ушбу ояти каримага биноан, ҳар бир мусулмон Аллоҳ таоло томонидан юборилган ҳамма пайғамбарларга Муҳаммад соллаллоҳу алайҳи васалламга иймон келтиргандек иймон келтириши, Аллоҳ таоло томонидан туширилган китобларга Қуръони каримга иймон келтиргандек иймон келтириш лозим. Агар улардан бирортасига иймон келтирмаса ёки уларни беҳурмат қилса, мусулмонлиги қолмайди. Бу ҳам дунё динлари ва тузумлари тарихида улкан янгилик эди.Лекин Ислом мазкур масалада фақат ақийда масаласидаги кенгбағирлик билан кифояланиб қолмади. Балки, ҳаётнинг барча соҳаларида ҳам турли дин вакиллари бир жамиятда, биргаликда яшашлари учун керак бўлган қонун-қоидаларини йўлга қўйди. Мисол учун энг нозик масалалардан бўлмиш оила ва озиқ-овқат масаласини олиб кўрайлик. Ҳамма динлар, ҳамма тузумлар бу икки масалага алоҳида эътибор берадилар. Ислом эса, бу икки нарсага ҳаммасидан ҳам кўра нозик иш сифатида қарайди. Шундоқ бўлса ҳам турли дин вакиллари бирга яшашлари, бир-бирларига кўнгил қўйишлари, бир-бирларини меҳмон қилишларини ҳисобга олиб мусулмонларга бошқа диндаги аёллар билан турмуш қуриш ва улар сўйган ҳалол ҳайвонлар гўштини тановул қилишни ҳалол қилди. Аллоҳ таоло бу ҳақда «Моида» сурасида:«Бугунги кунда сизга пок нарсалар ҳалол қилинди. Китоб берилганларнинг таоми сиз учун ҳалолдир. Сизнинг таомингиз улар учун ҳалолдир. Афийфа мўминалар ва сиздан олдин китоб берилганлардан бўлмиш афийфа аёллар ҳам (ҳалолдир)» (5-оят).Ушбу ояти карима ҳукмига биноан, мусулмон шахс самовий китобга эга дин аҳлларининг таомини тановул қилса ва уларга ўзи таом берса, шунингдек, уларнинг аёлларига уйланса бўлади.Мусулмонлар жамиятида яшашни хоҳлаган бошқа дин вакиллари «Аҳли зимма» деб номланадилар. Яъни, мусулмон жамияти кафолатидаги кишилар, деганидир. зимма аҳли учун шахсий ҳуррият, фикр эркинлиги, ақийда эркинлиги, жон, мол, обрў ва бошқа нарсалар дахилсизлиги тўлиқ кафолатланади. Бу маънодаги умумий қоида Пайғамбар соллаллоҳу алайҳи васалламнинг:«Уларга бизга бўлган имтиёзлар бор ва уларга бизга қўйилган мажбуриятлар бор», деганларидир. Демак, мусулмонлар жамиятида бошқа дин вакиллари ҳам худди мусулмонлар эга бўлган имтиёзларга эга бўлади ва уларга юклатилган мажбуриятлар олдида масъул ҳам бўлади. Фақат Арабистон ярим оролида яшовчи араб мушрикларигина зимма аҳли бўла олмайдилар. Улардан Исломдан бошқа нарса қабул қилинмайди. Бу алоҳида бир масала. Лекин шу масалани Ислом душманлари нотўғри талқин қилиб умумлаштириб юборганларини айтиб ўтишимиз лозим. Бошқа мушриклар, яъни, аҳли китоб бўлмаганлар ҳақида эса Пайғамбар соллаллоҳу алайҳи васаллам:«Уларга аҳли китобга қилинган суннатни қилинглар. Фақат аёлларига уйланманг ва сўйишларини емаган ҳолда», деганлар.Демак, самовий бўлмаган кишилар ўзларича эътиқод қилиб юрган дин вакиллари ҳам тўлиқ ҳақ-ҳуқуқларга эгадирлар. Ушбу маъноларни Ислом ўн тўрт аср илгари, дунёда биринчи бўлиб жорий қилган. Қандоқ қилиб жорий қилганини эса, қуйида ўрганамиз, иншааллоҳ.Ислом дини дунё тарихида илк бор ўз дини ва эътиқодидан ўзга дин ва эътиқодларга қарши мутаассибчиликдан холий бўлган жамият қурди. Бу жамият ўз аъзоларининг барчасига баробар назар билан қараб, уларга тенг шароит яратиб берди. Бу маънолар мусулмонлар ўз динларига тўлиқ амал қилган чоғларида бутун гўзаллиги ила намоён бўлди.Ислом дини мусулмонларга бошқа самовий динларга, уларнинг пайғамбарларига, муқаддас китобларига иймон келтиришни фарз қилиш билан бирга, ўша динларга эътиқод қилувчи кишиларга ёмонлик қилмаслик, улар билан яхши муомалада бўлиш, яхши қўшничилик қилиш, зиёфатга чақириш, оилавий алоқалар ўрнатишга ҳам ижозат берди. Шунингдек, Ислом дини мусулмон давлатга бошқа дин вакиларининг ибодатхоналарини ҳимоя қилишни, уларнинг диний-ақийдавий масалаларига аралашмасликни, ҳукмда уларга жабр қилмасликни, оммавий ҳуқуқ ва масъулиятларда уларни мусулмонлар билан тенг кўришни, уларнинг барча инсоний ҳақ-ҳуқуқларини муҳофаза қилишни вожиб қилди.Бу маънода Пайғамбар соллаллоҳу алайҳи васалламнинг:«Ким зимма аҳлидан бир кишининг ўлдирса, жаннатнинг ҳидини ҳам ҳидламайди. Албатта, унинг ҳиди етмиш йиллик масофадан келиб турар», деган ва«Ким бир аҳдлашган (ғайридин) кишига зулм қилса ёки унинг ҳаққини поймол этса ёхуд уни тоқати етмайдиган нарсага мажбур қилса ёки ундан ўз розилигисиз бир нарса олса, қиёмат куни мен ўша одамнинг хусуматчиси бўламан» деган ҳадисларининг ўзи кифоя қилади.Мусулмонлар жамиятида яшаётган ғайридин киши учун бундан ҳам ортиқ кафолат бўлиши мумкинми?!Айтилаётган маънолар қуруқ гап эмаслиги исботи тарзида воқеъликдаги ҳужжат-далил ва мисолларга назар солайлик. Пайғамбар алайҳиссалом Мадинага ҳижрат қилганларидан сўнг у ердаги яҳудийлар билан аҳднома тузиб, тинч-тотув ва жамият манфаати учун ҳамкорликда яшаш асосларини белгилаб, унга амал қилиб яшадилар. Муҳаммад алайҳиссалом бошқа дин вакиллари билан шахсан яхши алоқада бўлар, уларга гўзал муомала қилар эдилар. Жумладан, уларга ҳадиялар бериб, улар томонидан қилинган ҳадияларни қабул қилиб ҳам олар эдилар.Пайғамбар соллаллоҳу алайҳи васаллам бошқа дин вакиллари томонидан ҳадя қилинган кийимларни кийиб юрганлари маълум ва машҳур. Бу маъно, ҳатто баъзи ўзини билмаган кишилар томонидан суъистемол қилингани ҳам маълум. Ул зот соллаллоҳу алайҳи васаллам бир яҳудий аёл заҳар солиб берган қўй гўштини еб заҳарланганлари ҳеч ким учун сир эмас.Пайғамбар соллаллоҳу алайҳи васаллам Ҳабашистондан келган насроний меҳмонларни ўз масжидларига туширганлар ва «Улар бизнинг соҳибларимизни ҳурмат қилган эдилар. Мен уларни ўзим икром қилишни хуш кўраман, деб шахсан ўзлари уларга хизмат қилганлар.Шунингдек, у зот соллаллоҳу алайҳи васаллам Нажрон насоролари гуруҳини ҳам ўз масжидларига туширганлар ва у ерда ибодатларини қилишга рухсат берганлар.Расулуллоҳ соллаллоҳу алайҳи васалламдан кейин Ислом давлатига бошлиқ бўлган шахслар ҳам бошқа дин вакилларига нисбатан бағрикенглик сиёсатини давом этдирганлар. Ҳазрати Умар Байтул Мақдисга келганларида у ердаги масийҳий динидаги аҳолининг шартларини қабул қилган ҳолда аҳднома тузганлар. Ғайридинларга берилган кенглик, омонлик ва ҳуррият борасида зарбулмасал бўлган мазкур ахдноманинг матни қуйидагича:«Бисмиллаҳир роҳманир роҳийм. Ушбу Аллоҳнинг бандаси, амирул мўминийн Умар томонидан Илиё аҳлига берилган омондир. Уларнинг жонларига ва молларига, канисалари ва бутларига, шаҳарнинг бемору соғ барча миллатига омонлик берур. Уларнинг канисаларида биров истиқомат қилмас ва уларни бузилмас. Уларга ва уларга тегишли жойларга, шунингдек, уларнинг бутларига ва молу мулкларига ҳеч бир нарсага нуқсон етказилмас. Уларнинг бирортасига ҳеч ким қасдан зарар етказмас. Илиёда улар билан бирорта ҳам яҳудий бирга яшамас. Илиё аҳли ҳам, Мадоин аҳли каби, жизия ўтарлар. Улар у ердан румликлар ва ўғриларни чиқаришлари керак. Улардан ким бошқа томон чиқса, тинч жойига етиб олгунча жони ҳам, моли ҳам омонда бўлур. Ким туриб қолса, омонликдадир. У ҳам Илиё аҳли мислича жизия ўтайди. Илиё аҳлидан жонини ва молини олиб, ибодатхонаси ва бутларини қолдириб румликлар билан кетмоқчи бўлганларнинг ўзларига ибодатхоналари ва бутларига тинч жойларига етиб олгунларича омонлик берилур. Фалончининг ўлдирилишигача ер эгаси бўлганлардан ким ўтириб қолишни хоҳласа, қолиб, Илиё аҳли каби жизия ўтасин. Хоҳлаганлар румликлар билан кетсин. Ким хоҳлаб ўз аҳлига қайтиб келса, ҳосилни йиғиб олгунларича улардан ҳеч нарса олинмайди. Ушбу ёзилганларга Аллоҳ таолонинг аҳди, Унинг Расулининг, халифаларининг ва мўъминларнинг зиммаси бўлур. Агар Илиё аҳли ўзларига белгиланган жизияни ўтасалар.Ушбуга Холид ибн Валид, Амр ибн Осс, Абдурраҳмон ибн Авф, Муовия ибн Абу Суф-ён гувоҳ бўлдилар. Ўн бешинчи санада ёзиб, тарих қилинди».Ҳазрати Умарга насороларнинг патриархи ўша ернинг бош канисасида Аср намозини ўқиб олиш мумкинлигини айтган. Аммо, ҳазрати Умар розияллоҳу анҳу, мен бу ерда намоз ўқисам, кейин бошқа мусулмонлар ҳам, Умар намоз ўқиган жойда намоз ўқиймиз, деб сизларни безовта қиладилар, деб у ерда намоз ўқимаганлар.Мисрлик бир масийҳий аёл Умар ибн Хаттоб розияллоҳу анҳуга Миср волийси Амр ибн Осс унинг ҳовлисини масжидга қўшиб олгани ҳақида шикоят қилади. Суриштирилганда, аёлнинг ҳовлисининг пули ортиқча нархи ила Байтул молда тургани маълум бўлади. Шундоқ бўлса ҳам ҳазрати Умар янги масжидни бузиб, масийҳий аёлга ҳовли-жойини тиклаб беришга амр қиладилар.Миср, Сурия, Иордания, Эрон каби давлатларда Ислом 14 асрдан кўп муддат ҳукм сураётган бўлса ҳам туб аҳолининг Исломни қабул қилишни хоҳламаган қисми ҳозиргача ўз динида турганлиги Ислом дининнг бошқа динларга нисбатан бағри кенглигидандир. Ҳиндистон ва Ливан каби юртларда мусулмонлар узоқ вақт ҳукм юритганларига қарамай, озчиликни ташкил қилишлари эса, фикримизни яна ҳам қувватлайди.Шариатни яхши тушунган Ислом давлатларда турли вазифалар кишининг динига ёки мазҳабига қараб эмас, шахсий қобилиятига, вазифани бажариш савиясига қараб берилар эди. Машҳур халифа Муовия ибн Абу Суфён розияллоҳу анҳунинг шахсий табиби Ибн Ассол исмли насроний табиб бўлган. Унинг котиби эса «Саҳнун» исмли масий-ҳий бўлган. Халифа Марвон ибн Ҳакам Атанасиюс исмли насроний кишига Мисрда давлат мансабларини берган ва у охири келиб давлат девонлари раиси мансабига эга бўлган.Бу ҳақиқатни кўплаб ажнабий тарихчилар ҳам тан олиб, китобларига ҳавас билан ёзганлар. Мисол учун Марк Сайс Ҳорун ар-Рашид давридаги Ислом давлати васфида қуйидагиларни ёзади: «Масийҳийлар, бутпарастлар, яҳудийлар ва мусулмонлар баб-баробар ҳукумат хизматида ишлар эдилар».Илмий баҳслар, изланишлар ва мансаблар ҳақида ҳам худди юқоридаги фикрни айтиш мумкин. Мусулмон жамиятида кишилар дини ва мазҳабидан қатъи назар тенг шароитда яшаб, ижод қилишар эдилар. Халифа Маъмун ўз академиясига турли дин ва мазҳаб соҳиблари бўлган олимларни тўплаган, илмдан нимани хоҳласангиз баҳс қилаверинглар, фақат тоифачилик мушкилоти келиб чиқмаслиги учун бирингиз ўз диний китобидан далил келтирмаса бўлди», деган эди.Исломдаги бундоқ илмий кенгбағирликни васфида машҳур америкалик олим жаноб Драбер қуйидагиларни ёзган эди: «Хулофалар давридаги аввалги мусулмонлар Несторий насоролари ва яҳудийлардан бўлган олимларни эҳтиром қилиш билан кифояланиб қолмаганлар. Балки, уларга улкан ишларни ишониб топширганлар. Уларни давлат мансабларига кўтарганлар. Ҳаттоки, Ҳорун ар-Рашид барча мадрасаларни текшириб туришни Ҳално ибн Мосавайҳга топширган. Олимнинг яшаган юртига, унинг динига қаралмас эди. Фақатгина унинг илм ва маърифатдаги маконатига қаралар эди».Бу маънода ҳар қанча гапирсак шунча оз. Лекин, яна бир нарсага ишора қилмоғимиз лозим. Исломнинг бошқа динларга нисбатан бағрикенглик сиёсати, нафақат бошқа динларнинг бир-бирларига нисбатан, балки бир диннинг турли мазҳаблари орасидаги муносабатларидан ҳам яхши эди. Бу фикрнинг далили сифатида исломий манбаларга эмас, Анатолия патриархи Буюк Михаилнинг гапларидан иқтибос:«Шу сабабдан қувват ва жабаруттда ёлғиз бўлган, башарнинг давлатини қандоқ хоҳласа шундоқ кетказиб, кимга хоҳласа шунга берадиган, пастни олий қиладиган интиқом худоси, қувватни ишга солган, канисаларимиз тортиб олган, барча роҳибхоналаримизни ўзиники қилиб олган, бизни бераҳимлик ила шаф-қатсиз равишда иқобга дучор қилган румликларнинг шаррини кўрганидан кейин жанубдан Ислом ўғилларни (мусулмонларни) бизни уларнинг қўли ила румликларнинг чангалидан қутқариш учун юборди. Ҳақиқатда, биз католик канисаларини қўлимиздан тортиб олиниши ва уларни Халқидания аҳлига берилиши туфайли ютқазган бўлсак ҳам канисалар уларни қўлида турган эди. Шаҳарлар арабларга тобеъ бўлганида сўнг, улар ҳар кимнинг қўлидаги канисани ўзига хос қилиб берилди. Ўша вақтда Ҳимснинг катта канисаси ва Ҳарроннинг канисаси биздан тортиб олинган бўлишига қарамай, румликларнинг шафқатсизликларидан, озорларидан, бизга қарши ҳиқди ҳасадларидан қутилиб, омонлик ва тинчликда бўлишимиз осон эмас эди».Машҳур тарихчи Белазурий «Футуҳул Булдон» китобида Абу Ҳафс Димашқий Саъид ибн Абдулазиздан ривоят қилган қуйидаги гапларни келтиради:«Геракл мусулмонларга қарши кўплаб аскар тўплаб, Ярмук томон бостириб келаётганидан хабардор бўлган мусулмонлар Ҳимс аҳлига улардан олинган харожни қайтариб бердилар ва: «Сизларни ҳимоя қилишдан машғул бўлиб қолдик, ўзингиз бир иш кўрарсизлар», дейишди. Ҳимс аҳли эса:–Албатта, сизларнинг волийлигингиз ва адолатингиз биз учун ўзимиз яшаб турган зулм ва истибдоддан яхшидир. Сизга қўшилиб шаҳарни Геракл лашкарларидан мудофаа қиламиз», дедилар.Шунда яҳудийлар ҳам туриб:–Тавротга қасамки, Гераклнинг омили фақат биз мағлуб бўлиб, тугамагунимизча Ҳимс шаҳрига кирмас,–дейишди. Дарвозаларни ёпиб, қўриқлаша бошлашди. Мусулмонлар билан сулҳ тузган бошқа ша-ҳарларнинг насоро ва яҳудийлари ҳам шундоқ қилишди. Улар, агар румликлар мусулмонлардан ғолиб келса, аввалги ҳол бошимизга яна келади. Шунинг учун, модомики мусулмонларнинг душмани бор экан, ушбу ишда маҳкам турамиз, дейишди.Аллоҳ таоло кофирларни мағлуб, мусулмонларни ғолиб қилгандан сўнг, улар шаҳарларининг дарвозаларини очишиб, харожни ўтадилар».Ҳа, Исломга амал қилмаслик фақат мусулмонларга эмас, балки бутун дунёга зарар келтиришини шу мавзуъдан фаҳмлаб олсак ҳам бўлади. Бу ҳақиқатни энг аввал мусулмонлар тушуниб етмоқликлари лозим. Валлоҳу аълам.\nшом намозини қазо бўлишини охирги вақти\nАллоҳни жаннатда кўриш


Клопп: «ЕЧЛ янги форматида ўйинлар кўплиги ёмон. УЕФА ҳеч бўлмаса Миллатлар лигасидан воз кечиши керак, бу турнир – энг кулгули ғоялардан бири»\nАПЛ мавсумнинг энг яхши ўйинчиси номига даъвогар 8 футболчи номини эълон қилди\nАПЛ. «Тоттенҳэм» «Арсенал»ни йирик ҳисобда мағлуб этди ва ЕЧЛ йўлланмаси учун интригани кучайтирди, Кейнда дубль\n«Астон Вилла» «Барса»дан Коутиньони сотиб олди\nТен Ҳаг «МЮ»даги фалсафаси ҳақида: «Фақат ғалаба керак. Бунга яхши футбол кўрсатиб, эришишни истаймиз»\nКонте «Манчестер Сити» ҳақида: «Пеп – энг яхши мураббий. У жамоасини йиртқичга айлантирди»\nРоналду – АПЛда апрель ойининг энг яхши футболчиси\n«Манчестер Сити» Англия юқори дивизионида кузатилмаган натижани қайд этди\nАПЛ. Де Брюйненинг покери «Сити»га ғалаба келтирди, «Челси» ва «Лестер»да 3:0, «Эвертон»да дуранг\nАПЛ. «Ливерпуль» «Астон Вилла» устидан иродали ғалабага эришиб, «Ман Сити»га етиб олди\nМанба: Рюдигер «Реал» билан 2026 йилга қадар шартнома имзолади\nКлопп «Манчестер Сити»нинг чемпионлик пойгасида олдинга чиқиб кетгани ҳақида гапирди\n«Манчестер Сити» АПЛда «қуруқ ўйинлар» сони бўйича клуб рекордини ўрнатди\nҲоланд «Манчестер Сити» учун тиббий кўрикдан ўтди\nАПЛ. «Ман Сити» «Ньюкасл»ни тор-мор этиб, 1-ўринга қайтди


Бойликларини маккаликларга ташлаб келган Суҳайб - Hidoyat.uz\nАсосий саҳифа Мақолалар Бойликларини маккаликларга ташлаб келган Суҳайб\nЧоп этилди May 25, 2021 Бойликларини маккаликларга ташлаб келган Суҳайбda fikr bildirishni o'chirish\n«Мўминлар ичида Аллоҳга берган аҳдларига содиқ қолган эранлар бор. Бас, уларнинг аҳдига вафо қилганлари ҳам, мунтазир бўлиб турганлари ҳам бор. Улар асло алмаштирмадилар» (Аҳзоб сураси, 23-оят).\nСодиқ саҳобаи киромлар уруш пайтларида орқага чекинмасликка, майдондан қочиб кетмасликка, балки ўз жойида, душман қаршисида собит туришга ваъда берган эдилар. Улар ана шу ваъдаларига содиқ қолдилар. Шунингдек, улардан кейин келган тобеъинлар, табаъа тобеъинлар, солиҳ мўминлар Ислом учун жонларини бериш, бу йўлда молу жонларини фидо қилиш борасидаги аҳдларига содиқ қолиб, ўша аҳдларига вафо қилдилар.\nАҳдига содиқ қолган инсонлардан бири Суҳайб Румий розияллоҳу анҳудир.\nСаид ибн Мусаййиб раҳимаҳуллоҳдан ривоят қилинади: «Суҳайб Набий соллаллоҳу алайҳи васалламнинг олдиларига ҳижрат қилиб бормоқчи бўлганларида, Қурайш қабиласидан бир гуруҳ кишилар у кишининг йўлини тўсиб, Мадинага ҳижрат қилишга қўймадилар. Шунда Суҳайб розияллоҳу анҳу уловларидан тушиб, ўқдонларидаги ўқни олиб, «Эй қурайш жамоаси, орангизда энг моҳир мерганлардан бири эканимни биласизлар-а?! Аллоҳга қасамки, ўқдонимдаги барча ўқларни отиб бўлмагунимча бирортангиз менга яқинлаша олмайсизлар. Кейин қиличим билан, қўлимда қанчаси қолса, шунчаси билан чопаман. Сўнгра нимани истасангиз, қилаверасиз. Молим ва либосим Макканинг қаерида турганини айтсам, кетишимга тўсқинлик қилмайсизларми?» дедилар. Улар «Ҳа» дейишди. Кейин Суҳайб розияллоҳу анҳу Мадинага, Расулуллоҳ соллаллоҳу алайҳи васалламнинг ҳузурларига борганларида, у зот алайҳиссалом у кишига «Савдо фойда келтирди, эй Абу Яҳё! Савдо фойда келтирди, эй Абу Яҳё!» дедилар. Бироздан сўнг Аллоҳ таоло: «Ва одамлардан Аллоҳнинг розилигини тилаб жонини сотадиганлари бор» оятини нозил қилди.\nБошқа ривоятда «Савдо фойда келтирди, эй Суҳайб! Савдо фойда келтирди, эй Суҳайб!» деганлар.\nСуҳайб розияллоҳу анҳу Маккада қилич ясар, бу касб орқали анчагина молу давлат тўплагандилар. Мадинага ҳижрат қилиб кетаётганларида ана шу касбларини ҳам, ундан топган барча бойликларини ҳам маккаликларга ташлаб кетган эдилар.\nАллоҳ ва Расулининг розилиги, муҳаббатини деб, молу давлатдан воз кечганлари оятда мақталиб, Расулуллоҳ соллаллоҳу алайҳи васаллам томонларидан «Савдо фойда келтирди» дея эътироф этилмоқда.\nПайғамбаримиз соллаллоҳу алайҳи васалламга Суҳайб розияллоҳу анҳунинг қилган ишлари у киши Мадинага етиб бормасларидан олдин Жаброил алайҳиссалом орқали етказилган эди.\nАллоҳ таоло барча саҳобалардан, шу жумладан, Суҳайб Румийдан рози бўлсин!\nМакка ва Мадинанинг энг қадимги тасвирлари сотувга қўйилди


Ўзбекистондаги Телеграм каналлар сохта фойдаланувчилардан «тозаланмоқда» » Ўзбекистон янгиликлари – Zamin.uz\n26 июль 2019, 18:33\nСўнгги кунларда жаҳон бўйлаб айрим машҳур, «миллионер» Телеграм каналлардаги обуначилар сони кескин камайиб кетиши кузатилмоқда. Бундан Ўзбекистондан туриб юритиладиган ва халқ ўртасида оммалашган айрим Телеграм каналлар ҳам мустасно эмас. Буни Телеграм каналлар ҳақидаги статистик маълумотларни кузатиб борувчи Telegram Analytics сайтида кўриш мумкин.\nБир муддат аввал Осиёнинг жанубий қисмида ихтиро қилинган усул — сохта аккаунтлар ҳисобига канал обуначиларини кўпайтириш авж олган ва Ўзбекистондаги айрим «кўнгилочар» Телеграм каналлар ўз обуначилари сонини миллионлик кўрсаткичларга яқинлаштириб олишган эди.\nУлар бу усулдан фойдаланиб, реклама берувчиларнинг рекламасини аслида йўқ фойдаланувчиларга гўёки намойиш этишга қизиқтириб, алдаб келишаётганди.\nЭнди Телеграм асосчилари каналлардаги ботлар ва сохта фойдаланувчиларга қарши кураш эълон қилган кўринади. Бунинг оқибатида фойдаланувчилар сонини сунъий оширган каналларга «қирғин» келди. Ўтказилаётган профилактика сабабли айнан мана шундай шубҳали каналлар кунига 30-60 минглаб «фойдаланувчиси»дан жудо бўлмоқда.\n«Обуначилар сонини кўпайтириш хизмати»дан фойдаланмаган каналларда эса мунтазам ўсиш давом этмоқда.\nЯнгиликлар » Технология » Ўзбекистондаги Телеграм каналлар сохта фойдаланувчилардан «тозаланмоқда»\n12:54 Telegram’да Одилхон қори Юнусхон ўғли номидан сохта каналлар юритилаётгани маълум қилинди\n12:06 WhatsApp мессенжерида Telegram’дагидек каналлар пайдо бўлди\n14:30 Телеграм блокланганига қарши Москвада норозилик намойишлари бўлиб ўтмоқда\n02:10 Telegram'га фотоальбомлар, "Танланганлар" ва каналлар қидируви қўшилди\n19:58 Telegram’даги каналлар Путин учун мониторинг қилиниши маълум бўлди


Алишер Маҳмудов: Терма жамоамизга омад тилайман” | "NAVBAHOR" FUTBOL JAMOASINING RASMIY WEB SAHIFASI\nАлишер Маҳмудов: Терма жамоамизга омад тилайман”\nБугун мамлакатимиз миллий терма жамоаси Тошкентда ЖЧ-2018 саралаш турнирининг сўнгги босқичининг навбатдаги турида Эрон терма жамоасини қабул қилади. Мазкур учрашув олдидан “Навбаҳор” ярим ҳимоячиси Алишер Маҳмудов “championat.asia” сайти ижодкорларига ўз фикрларини билдириб ўтди: - Бугун Эрон билан бўладиган учрашувда терма жамоамизга омад тилайман. Чиройли ўйин кўрсатиб ғалаба қозонишларини ва мухлисларимизни хурсанд қилишларини тилаб қоламан. Эрон ҳам Осиёда кучли терма жамоалар сирасига киради. Шу сабабли бизни жуда ҳам қизиқарли ўйин кутиб турибди. Учрашувни ўз уйимизда ўтказаётганлигимиз учун ҳужумкор ўйинга гувоҳ бўламиз деб ўйлайман.


31 октябр 2020, Тошкент вақти: 17:29\nЎзбек-туркман муносабатларининг ёмонлашуви, биринчи навбатда, Ўзбекистон учун анча таҳдидли бўлган сув муаммосини келтириб чиқариши кўпчилик томонидан эътироф этилади. Туркманистон Президенти Сапармурод Ниёзов ҳам миллий телевидениедаги чиқишида минтақадаги асосий муаммолардан бири сув билан боғлиқлигини тан олганди.\nФаолияти икки давлат ўртасидаги чегара билан боғлиқ энг йирик иншоотлардан бири Таллимаржон ГРЭСидир. 1978 йилда қурилиши бошланган мазкур объект жорий йил охирларида фойдаланишга топширилиши режалаштирилган. Расмийларнинг эътирофича, ГРЭС ишга тушиши билан Ўзбекистон электр энергияси мустақиллигига эришади ва ортиқча энергияни экспорт қилиш имкониятига эга бўлади. ГРЭС турбиналари Таллимаржон сув омборидан келадиган сув ҳисобига ишлайди.\nМаҳаллий кузатувчиларнинг фикрича, сув муаммосининг кескинлиги мазкур ГРЭС билан боғлиқ умидларни чиппакка чиқариши мумкин. Туркманистонда қурилиши давом этаётган Қорақум кўли 150 миллиард куб метр сув сиғимига эга бўлади. Қурилиш 2009 йилда якунланиши режалаштирилган. Амударё сувининг мана шу кўл томон бурилиши Ўзбекистон учун яна талай муаммолар келтириб чиқариши эҳтимолдан холи эмас.\nЎзбекистон томони ўзининг Туркманистон ҳудудидаги 6 та насос станциясини ишлатиш ва қўриқлаш масаласида кўпгина тўсиқларга дуч келган эди. Насос станцияларини хизмат кўрсатадиган ўзбекистонлик ишчиларнинг ўтиб-қайтиши қийинлашгани, станцияларни қўриқлайдиган юзга яқин милиция ходимининг Туркманистон ҳудудида бир ойдан ортиқ қолиб кетгани, Муборак газ конлари атрофидаги низолар ҳақида кўп гапирилди.\nМаълум бўлишича, Туркманистон ҳудудида қолиб кетган милиция ходимлари ҳозир ўз юртига қайтарилган.\nЎзини таништиришни истамаган милиционерлардан бирининг билдиришича, Ўзбекистонга олиб чиқилган милиция ходимлари айни пайтда ишсиз қолган. Уларга иш топиб бериш чоралари кўриляпти. Насос станцияларини қўриқлаш учун эса кўнгилли дружиначилар отряди тузилган.\nҚарши магистрал канали мутасаддиларининг бирининг айтишича, ҳозир Туркманистон дружиначиларни ҳам ўз ҳудудида ўтказмай қўйган.


Ўзбекистон Қирғизистон билан чегарани узил-кесил белгилаш ҳаракатида\nЎшдаги қирғиндан омон истаб ўзбек чегарасига ëпирилган ўшлик ўзбеклар¸ бу ерда Тошкент қаздирган чуқур хандақларга дуч келган эди.\nЎзбекистон ҳукумати Қирғизистондан ўзбек-қирғиз чегарасидаги делимитация ва демаркация жараёнини тезлатишни сўради. Кузатувчиларга кўра, қирғиз ҳудудига ўз хавфсизлиги учун таҳдид манбаи деб қараëтган Тошкент ўз ҳудудларини батамом белгилагач¸ чегарани хандақ ва бетон деворлар билан мустаҳкамлаш пайидан бўлмоқда.\nЎзбекистон Миллий хавфсизлик қўмитаси қошидаги Давлат чегараларини қўриқлаш қўмитаси 3 август куни тарқатган хабарда айтилишича, икки давлат чегараларининг ҳали келишилмаган ҳудудларида зиддиятли вазиятларни келтириб чиқармаслик ва чегара бўйлаб хавфсизликни таъминлаш мақсадида Ўзбекистон томонидан ўзбек-қирғиз чегарасини делимитация ва демаркация жараëнини якунига етказиш зарур.\nБу хабар ортидан Қирғизистон Давлат чегаралари хизмати полковниги Ақилбек Нишоновнинг Озодликка айтишича, 23 июл куни Андижон вилоятининг Хонобод шаҳрида икки давлат чегара хизмати расмийлари учрашувида Ўзбекистон томони баҳсли ҳудудлардаги демаркация ва делимитация ишлари жараёнини тезлатишни таклиф этган:\n- Қирғиз-ўзбек чегарасидаги делимитация ва демаркация қилинмаган баҳсли ҳудудлар жуда кўп. Ўш, Жалолобод ва Боткен вилоятларида қирққа яқин шундай ҳудуд бор. Уларнинг масофаси ҳар хил, баъзилари 2-3 километр, баъзилари кўпроқ дейди Қирғизистон чегара хизмати расмийси.\nИкки давлат мустақил бўлганидан бери ўтган қарийб 20 йил давомида чегара масаласининг ҳамон охирига қадар ҳал этилмаганини изоҳлаган қирғиз чегарачилари маъсули¸ бу жараëнда турли расмиятчилик кўп эканини айтади:\n- Биласизми¸ ер масаласи жуда оғир масала. Бу ҳукуматлар даражасида ҳал қилинади. Икки томон комиссияси бу ҳудудларни кўриб, ўрганиб чиқиши ва келишиши лозим. Бу жараён анча узоққа чўзилиши мумкин. Аввал комиссиялар кўриб чиқади, кейин икки мамлакат парламентларида ратификация қилинади, ундан сўнг президентлар имзо чекади, дейди Қирғизистон Давлат чегаралари хизмати полковниги Ақилбек Нишонов.\nФарғона вилоятининг 325 квадрат километр ҳудуддаги Сўх тумани Қирғизистондаги баҳсли чегараси жуда кўп анклав ҳисобланади. Тўрт томони Қирғизистон ҳудуди билан ўралган Сўх ҳали тўла делимитация ва демаркация қилинмагани учун икки давлат аҳолиси ўртасида жуда кўп можаролар бўлиб туради. Ўтган йилда Қирғизистон сўхликларга ўз яйловларида чорва боқишни тақиқлаб қўйди. Бунга жавобан сўхликлар Қирғизистон автомобилларини ўз ҳудудидан ўтказмай қўйдилар. Қирғизистонликлар эса бунга жавобан Ўзбекистонга ўтадиган йўлни тўсиб қўйди. Фақат шу йилнинг 1 июнидаги ўзаро келишувдан сўнг бу муаммолар ечими топилгандай бўлди. Сўхлик Камол Азизов делимитация қилинмагани туфайли баҳс мавзуи бўлиб қолаëтган ҳудудларни санайди:\n- Чашма қишлоғи бор. Иккита Чашма бор. Ўзбекистоннинг Чашмаси ва Қирғизистоннинг Чашмаси бор. Кейин Сўхнинг Чархободи ва Боткенга ўтиш. Ҳафқан қишлоғидан кейин у томони Қирғизистон. Ўзбекистонга кириш учун иккита йўл бор. Чашма¸ Қадамжой орқали Риштонга кирасиз ва Бурганди орқали кирасиз, дейди сўхлик Камол Азизов.\nФарғоналик ҳуқуқ ҳимоячиси Абдусалом Эргашев¸Тошкент ҳукуматининг ўзбек-қирғиз чегарасидаги баҳсли ҳудудлар хусусидаги узоқ йиллик келишмовчиликни Қирғизистондаги ҳозирги ҳукумат заиф бўлиб турган бир пайтда бир ëқлик қилишни талаб этишини "кулгили уриниш" дея баҳолайди:\n- Қирғизистонда ўзи вазиятни назорат қиладиган ҳукуматнинг¸ ҳукумат бошлиғининг ўзи йўқ. Структура бўйсунмаëтган пайтда қанақа қилиб чегара бўйича бунақа ишни бажариб бўлади? Биринчи номерли масалаларни ҳал қилмаяптию. Инсоннинг ҳаëти билан боғлиқ бўлган масалаларни ҳал қила олмаëтганда¸ бу энди жуда кулгили нарсаю¸ дейди ўзбекистонлик ҳуқуқ фаоли.\nСиёсатшунос Камолиддин Раббимов фикрича, Фарғона водийсининг Қирғизистон билан чегара ҳудудларида чегара муаммолари бошқа минтақалардаги айни муаммоларга нисбатан анча жиддий. Шунинг учун ҳам Ўзбекистон ҳукумати ташқаридан келадиган хавфдан ўзини иҳота қилиш мақсадида, бутун чегарани тиканли симлар, чуқур хандақлар ва бетон деворлар билан ўраб олишга ҳаракат қиляпти¸ дейди бу кузатувчи:\n- Чунки аҳоли пунктлари устидан кўпгина чегаралар ўтган. Ўртадаги чегарани ҳукумат томонидан назорат қилиш бугун ҳаддан ташқари актуал масалага айланаяпти. Чунки Қирғизистондаги этник зиддият чегаранинг бу томонига¸ яъни Ўзбекистонга таъсир қилиши мумкин¸ деган хавотирлар бор. Энг асосийси¸ Ўзбекистон ҳукумати ҳақиқатан чегарани аниқлаб олиб¸ менинг назаримда¸ девор қуриш ëки хандақлар қазиш кучайтириши мумкин. Чунки Ўзбекистон¸ Тожикистон ва Қирғизистондаги муаммолар бундан кейин кучайиш эҳтимоли мавжуд¸ дейди Камолиддин Раббимов.\nЎзбекистоннинг Қирғизистон билан ўзаро чегара ҳудудларини мустаҳкамлаш ҳаракатлари 2009 йилда Андижон ва Хонободда содир бўлган портлашлардан сўнг кучайди. Шундан сўнг, Марказий Осиё давлатлари орасидаги чегара ҳудудларида биринчи бор тиканли симлардан ташқари одам ўтолмайдиган чуқур хандақлар ва баланд бетон деворлар пайдо бўла бошлади.\nЎш ва Жалолободдаги қирғин пайтида Қирғизистондан қочган ўн минглаб одамнинг бу чуқур хандақлардан қўл ушлашиб чиқаётгани, арқонлар билан тортиб олинаётгани акс этган лаҳзалар жуда кўп интернет сайтларида чоп этилди. Баъзи хабарларда бу хандақлардан ўтаётган одамлардан бир нечасининг тиқилинч ва босқинда қолиб нобуд бўлганлиги ҳам айтилади.\nБишкек билан ўзаро чегара чизиғини узил-кесил белгилаш ҳаракатини жонлантириш баробарида Ўзбекистон ҳукумати чегара чизиғига тушган аҳоли пунктларини ҳам тезроқ кўчириш пайидан бўлмоқда.\n5 июл куни Озодликка мурожаат қилган Қувасой шаҳрининг Носиробод қишлоғидаги 20 га яқин хонадонга маҳаллий ҳокимият томонидан ўзларига бир ой ичида кўчиш буйруғи берилганини хабар қилган эди.


Малоҳат Эшонқулова: “Ариза” « Ўзбекистон Халқ Ҳаракати\nМалоҳат Эшонқулова: “Ариза”\n01 March 2016 - 7:44\nЎЗБЕКИСТОН РЕСПУБЛИКАСИ МХХ РАИСИ\nЭшонқулова Малоҳат Худжамовна\nУрлаева Елена Михайлорвна\nТошкент шаҳри, Учтепа тумани, Чилонзор, 23-мавзе, 16-уй,\nмоб. тел: +99893 5701747\nҚатор йиллардан буён мамлакат президенти аёллар ва болалар саломатлигини давлат сиёсати даражасига кўтариб келмоқда.\nАна шу мақсаддан келиб чиқиб йилларнинг “Аёллар йили”, Ёшлар йили”, “Соғлом авлод йили” деб номланиши, қолаверса, 2016 йилнинг “Соғлом она ва соғлом бола йили” деб аталиши фикримизнинг далили.\nШундай бир паллада, афсуски, мамлакатимизнинг Самарқнад вилоятида, хусусан, Пойариқ, Оқдарё, Ургут туманларида янги туғилган чақалоқлар аксариятининг оёқчаларида нуқсон пайдо бўлмоқда. Оёғи ногирон чақалоқлар кўпчиликни ташкил қилмоқда. Бундай гўдаклар сони кундан-кунга ортиб бормоқда.\nБундай дейишимизга Самарқанд вилояти, Оқдарё тумани, ровот қишлоғида истиқомат қилувчи Раҳматова Гулнозанинг шикоят аризаси сабаб бўлди. Ёш она ўз хатида иккинчи гўдаги – 8 ойлик ўғилчасининг оёғида нуқсон пайдо бўлишида туғриқхона шифокорларининг айби бор деган шубҳада.\nШунингдек, Оқдарё тумани “Янги ровот-2” маҳалласига қарашли Уклон қишлоғига йўл олдик. Мазкур қишлоқда истиқомат қилувчи Пиримова Сарвинознинг (моб.тел:+99890 1944013) 2015 йилнинг 10 феврал куни таввалуд топган фарзанди Улуғмурод Шуҳратов оёқчаларидаги гипс сабаб азобда эканлигини айтаркан, туғриқхоналарда янги туғилган чақалоқлар илиги олиб қўйилаётганини ҳақидаги гаплар тарқаб кетганлиги ҳақида баён қилади.\nБиз аризачининг гапларига аниқлик киритиш мақсадида Самарқанд влиоят кўп тармоқли болалар шифохонасининг ортопедия бўлимида бўлганимизда бу ерда бир кунда 200 юзлаб аёллар оёғида нуқсони бор, тахтакач боғланган, оёқчалари гипсланган гўдакларини шифокорлар қабулига олиб келганлигининг гувоҳи бўлдик.\nБир қишлоқда 3-4 янги туғилган чақалоқларни айни бир дард қийнамоқда. Барчасининг оёқларига тахтакач боғланган, гипсда.\nЖурналистлик суриштирувим давомида шунга аниқлик киритдимки, инсон илиги, хусусан, гўдак илиги функция кўмагида махсус шприц орқали биапция йўли билан қисман олинади. Суяк илигини олиш чанги туғилган гўдакларда, ёш болаларда осон кечади. Негаки, гўдаклар суяги катталарники каби қотиб улгурмаган, қаттиқ эмас, мўрт, тоғай каби юмшоқ бўлади. Унга бемалол суяк кириши мумкин бўлади.\nТиббиёт тили билан айтганда замонавий тиббиётда одам суяк илиги юрак, буйрак каби бир органдан ўзга органга кўчириб ўтказилади, яъни трансплантация қилинади.\nАммо ёш оналар – суҳбатдошларим ўз интервьюларида айтганларидек, гўдак суяк илиги спортчиларга сотиладими, бериладими, буниси менга қоронғу, бироқ, мутахассисларнинг тасдиқлашларича, одам суяк илиги оқ қон – лейкозга ва бошқа саратон касалликларига даво сифатида қўлланилади.\nСуяк илигини олиш амалиёти тиббиётда мавжуд. Ҳорижий давлатларда. Аммо бу амалиёт донорнинг, яъни суяк илигини бераётган шахснинг розилиги билан амалга оширилиши шарт.\nДемоқчи бўлганим, мени гўдаклар дардининг айни бир хиллиги менда ҳам шубҳа уйғотмоқда. Оналар қаторида мен ҳам наслимиз, миллатимиз давомчиларининг тақдиридан хавотирдаман.\nОта-оналар журъатсиз эканлиги важидан қонун идораларига мурожаат қилишга жазм этмаганлар. Бироқ бу дегани бу муаммо урганишга арзимайди, суриштирув ишлари олиб борилиши шарт эмас дегани эмас.\nСизу биз, барчамиз авлодларимиз саломатлигига масъулмиз.\nШу нуқтаи назаридан мен ёш она Гулноза Раҳматова шикоят интервьюси ва хатини, шунингдек, Пиримова Сарвинознинг интервью –суҳбатини сизларга тақдим этишга қарор қилдим.\nМазкур иддаолар асосида суриштирув ишлари олиб бориб, гўдаклар дардининг нима сабабдан айнан бир хил эканлигининг сабабига, нима сабабдан янги туғилган чақалоқларнинг айнан оёқчаларида нуқсон пайдо бўлиб қолаётганлиги ҳолатларига аниқлик киритишларингизни ва айбдорларни топиб, уларга нисбатан қонуний чора кўришларингизни сўраймиз.\nИлова: Раҳматова Гулнозанинг шикоят аризаси, интервьюси, Пиримова Сарвинознинг интервьюси, ногирон гўдаклари тасвири, Самарқанд вилоят кўп тармоқли болалар шифохонасининг ортопедия бўлими қабулига келган оёқчаларига “А” шаклида тахтакач боғланган, ногирон гўдакларини келтирган юзлаб она ва болаларнинг сурати туширилган диск илова қилинади.\nМустақил журналист: Эшонқулова Малоҳат\nҲуқуқ ҳимоячиси: Урлаева Елена\n10 февраль, 2016 йил


8 850 хонадон газ билан таъминланди\n11 Мая 2020 810\nСирдарё вилоятининг Сардоба, Оқолтин ва Мирзаобод туманларидаги 8 850 нафар хонадоннинг табиий газ таъминоти тўлиқ тикланди.\nХабар қилганимиздек, Сардоба сув омборидаги тошқин натижасида юзага келган газ таъминотидаги узилишларни бартараф этиш мақсадида Энергетика вазирлиги ва «Ҳудудгаз Сирдарё» масъулияти чекланган жамияти томонидан тизимли ишлар бошлаб юборилган.\nТошқиндан жабр кўрган ҳудудлардаги 8 850 та аҳоли хонадонининг табиий газ таъминоти тўлиқ тикланди. Шундан Оқолтин туманида – 3 950 та, Сардоба туманида – 3 100 та, Мирзаобобд туманида – 1 800 та хонадон.\nТалофат кўрган ҳудудлардаги 5 195 та аҳоли хонадонлари суюлтирилган газ билан таъминлашга мослаштирилди. Жумладан: Сардоба туманида 2 195 та, Оқолтин туманида 1 224 та, Мирзаобод туманида 1 776 та.\nСув тошқини туфайли талофат етган аҳоли хонадонлари тикланиши билан уларга суюлтирилган газ етказиб бериш учун ресурслар ва газ баллонлари жамланиб тайёр ҳолга келтирилди.\nТошқин оқибатида юзага келган аварияларни бартараф этиш ишлари давом этоқда, деб хабар беради Энергетика вазирлиги матбуот хизмати.


Қадимшуносларнинг билдиришича, Бухоро ҳанафия мазҳаби илмий марказининг вужудга келиши мусулмон оламида улуғ аллома саналган Муҳаммад ибн Ҳасан Шайбонийнинг шогирди, буюк фақиҳ Абу Ҳафс Кабир ва у тарбиялаб етиштирган олимлар билан боғлиқ бўлса, Самарқанд илмий марказига асос солинишида Имом ад Доримий, Абу Мансур Мотуридий, Имом ал Бухорийнинг хизматлари катта бўлди.\nБу икки илмий марказдан ислом оламида машҳур бўлган кўплаб алломалар етишиб чиққан. Улар ичидан Абу Ҳафс Кабир Ўрта Осиёда фиқҳ илмига асос солди, Имом Бухорий ҳадис илмининг султони даражасига етди, Абу Мансур Мотуридий калом мактабини яратди, Бурҳониддин Марғиноний фиқҳ илмининг қонунларини ҳужжатлаштириб берди, Абу Бакр Колободий тасаввуфнинг илмий асосларини ишлаб чиқди.\nШу даврда ҳар икки илмий марказнинг энг яхши анъаналарини давом эттирган улуғ алломалардан бири буюк фақиҳ, ватандошимиз Абу Зайд Дабусий бўлди.\nУнинг номи тарихий асарларда Абу Зайд Убайдулло ибн Умар ибн Исо ал-Қозий ад-Дабусий деб келтирилади. Исмидаги Абу Зайд Убайдулло алломанинг куняси ва номини англатса, Дабусий унинг туғилган жойи маъносини билдиради. Муаррихлар қадимий битикларида у туғилган жой Дабусияни гоҳ қишлоқ, гоҳ қалъа, гоҳ шаҳар деб тилга оладилар. Абу Бакр Муҳаммад Наршахий “Бухоро тарихи” асарида: “Ҳали Бухоро шаҳри вужудга келмаган, лекин қишлоқлардан баъзилари пайдо бўлган эди. Нур, Ҳарқонруд, Вардона, Тарновча, Сафна ва Исвона ўша қишлоқлар жумласидандир. Подшоҳ турадиган катта қишлоқ Бойканд эди. Дабусий катта қалъа бўлиб, шаҳар деб шуни атар эдилар”, деб маълумот беради.\nБошқа бир муаррих Ийсо ибн Мусо Абу Аҳмад Бухорий Ғунжор “Бухоро тарихи” асарида “Дабусия ўз аркига, шаҳристони ва работларига эга, ўнлаб мадрасалари мавжуд илм шаҳри эди”, деб ёзади. Ҳақиқатан ҳам, Самарқанд ва Бухоро шаҳарлари оралиғида, Пахтачи тумани ҳудудида, Зарафшон дарёси соҳилида жойлашган Дабусиянинг 160 гектардан ошиқ харобалари унинг қадимда ниҳоятда улуғвор шаҳар бўлганини кўрсатади. Бўлғуси аллома ана шу шаҳарда ҳижрий 367, милодий 978 йилда дунёга келади. Дастлабки таълимни Дабусиядаги илм даргоҳларида олади. Кейин таҳсилни Самарқанд ва Бухоро мадрасаларида давом эттиради. Фиқҳ илмини мукаммал ўрганади. Бу борада у икки буюк фақиҳ — Абу Бакр Муҳаммад ибн Фазл Бухорий ва Абу Жаъфар ибн Абдулло Уструшоний ўзига устозлик қилганини алоҳида эҳтиром билан эътироф этади.\nАбу Зайд Дабусий ислом оламида фиқҳ, усул, хилоф, жадал ва тасаввуф илмлари бўйича ниҳоятда иқтидорли аллома сифатида улуғланган. У илмнинг бу соҳаларида кўплаб асарлар яратиш билан чекланиб қолмади. Фаннинг янги тармоқларини, йўналишларини кашф қилди, фиқҳ илмини янада юксак даражага кўтарди. Шунинг учун унинг илмий иқтидори, салоҳияти барча даврларда кўплаб олимлар томонидан тан олинган. Тарихчиларнинг “Вафоёт ул-аъён”, “Тож ут-тарожим”, “Жавоҳир ул-музия”, “Фавоид ул-баҳия” каби асарларида келтирилишича, у ҳар доим Бухоро, Самарқанд, Дабусия шаҳарларида машҳур ва таниқли олимлар билан фаннинг турли соҳаларида мунозаралар ўтказган, бу баҳсларда ғолиб бўлган.\nДабусий фиқҳ соҳасида илмий йўналишдан ташқари амалий фаолият билан ҳам шуғулланган. Бухорода қозилик қилган. Мусулмон оламида машҳур бўлган Бухоронинг етти қозиси (қуззоти сабъа)дан бири ҳисобланган. Ҳанафия мазҳабидаги фақиҳлар Дабусийни нафақат қуззоти сабъанинг вакили, балки унинг раиси деб улуғлаганлар. Шу сабабли алломанинг номига “ал-Қозий” нисбаси доимо қўшиб айтилган. Бу ном унинг шахсига нисбатан эҳтиромни билдирган.\nАлломанинг ўнта асари ҳақида маълумот етиб келган. Уларнинг аксарияти фиқҳ илмига — ислом қонуншунослигига бағишланган. Булар орасида “Таъсис ун-назар” (“Қарашларни асослаш”), “Тақвим ул-адилла” (“Далилларни баҳолаш”), “Китоб ул-асрор фил-усул вал-фуруъ” (“Фиқҳ илми асослари ва тармоқлари сирлари ҳақида китоб”), “Ал-амад ул-ақсо” (“Энг олис мақсад”) асарлари алоҳида ажралиб туради. Уларнинг нодир қўлёзмалари дунёнинг турли кутубхоналари хазиналарида сақланиб қолган. Улардан иккитаси — “Таъсис ун-назар” ва “Тақвим ул-адилла” бугунги кунда мукаммал ҳолда нашр қилинган. Қолган икки асарининг айрим қисмлари чоп этилган.\nБулардан ташқари, алломанинг “Хизонат ал-ҳудо” (“Ҳидоят хазинаси”), “Шарҳ “Ал-Жомиъ ал-Кабийр” (“Жомиъ ал-кабир”нинг шарҳи”), “Ал-анвор фи усул ил-фиқҳ” (“Фиқҳ асосларини очувчи нурлар”), “Ан-нузум фил-фатово” (“Фатволардаги тартиб-қоидалар”), “Тажнис уд-Дабусий” (“Дабусийнинг тартиб ва таснифи”), “Ат-таълиқа” (“Ҳошия”) каби асарлари номлари турли манбаларда кўрсатилган, лекин қўлёзмалари шу пайтгача топилмаган. Шу билан бирга, унинг мунозара ва тасаввуф илмига оид асарлари бўлганлиги ҳақида ҳам маълумотлар бор. Аммо ҳозирча бу асарларнинг номи ҳам, ўзи ҳам мавжуд эмас. Шунга қарамай, мавжуд асарларнинг ўзи алломанинг илм-фан оламидаги нуфузи юксак бўлганидан далолат беради.\nАбу Зайд Дабусий Ўрта Осиё фақиҳлари орасида ўзига хос янги илмий асослари ва теран фалсафий тафаккури билан шуҳрат қозонган аллома ҳисобланади. У асарлари орқали фаннинг усул ул-фиқҳ (ҳуқуқшунослик асослари), илм ул-хилоф (қиёсий ҳуқуқшунослик), фуруъ ул-фиқҳ (ҳуқуқшунослик тармоқлари) ва тасаввуф илми соҳаларида катта янгиликлар яратди. Аллома “Таъсис ун-назар” (“Қарашларни асослаш”) асарида ҳуқуқшуносликнинг ўзига қадар ўрганилмаган “илм ул-хилоф” (қиёсий ҳуқуқшунослик) деб аталган қисми хусусида сўз юритади. У асарида бир ҳуқуқий масала ёки муаммони ўртага ташлайди. Уни ҳал қилишда фақиҳлар турли фикрлар, ғояларга асосланганини кўрсатиб беради. Натижада бир ҳуқуқий муаммони ҳал қилишда кўплаб фақиҳлар, турли фиқҳий мактаблар вакиллари, ҳар хил мазҳаблар алломалари ўртасида бир-биридан фарқ қилувчи қарашлар, ихтилофлар юзага келганини аниқлайди.\nАллома ихтилофли масалаларни 8 қисмга ажратади. Фиқҳий масалалар юзасидан келиб чиққан ихтилофларни, қарама-қаршиликларни 84 та умумий қоида асосида тартибга солади. Ҳар бир қоидани амалий масалалар билан изоҳлайди. Бошқача айтганда, у илм ул-хилоф(қиёсий ҳуқуқшунослик)нинг илмий назариясини ишлаб чиқди ва бу фаннинг асосчисига айланди. Абу Зайд Дабусийдан кейин фиқҳ соҳасида хилоф илмидан алломалар ниҳоятда кўп фойдаланган. Буюк фақиҳ Бурҳониддин Марғиноний “Ҳидоя” асарини яратишда уни ўзига асос қилиб олганини эҳтиром билан ёзади. Қиёсий ҳуқуқшунослик дунё илмида ХХ асрнинг иккинчи ярмига келганда, алоҳида фан сифатида ривож топди. Буларнинг бари ватандошимиз бўлган улуғ алломанинг минг йиллар илгари яратган илмий назариясининг ҳаётбахшлигини кўрсатади.\nУнинг фиқҳ илмидаги яна бир муҳим кашфиёти “усул ул-фиқҳ” (ҳуқуқшунослик асослари) соҳасида ишлаб чиққан янги илмий йўналиш билан боғлиқ эди. Шариатда қонунлар исломнинг асоси бўлган Қуръони карим, ҳадислар, фатволар ва бошқа манбалардан мантиқий ҳукмлар чиқариб олиш натижасида белгиланган. Бу фиқҳ илмида нақлий ривоятлар асосида ҳукм чиқариш деб аталган. Усул илми ана шундай ҳукмлар чиқариш учун асос, метод вазифасини бажарган. Абу Зайд Дабусий эса ҳукм чиқаришда нақлий ривоятлар билан бирга, ақлий ривоятлардан ҳам фойдаланиш йўлларини яратган. Яъни ҳар бир ҳукмни исломий манбалардан ташқари ҳаётда рўй берган воқеа-ҳодисалар, муаммолар моҳиятини чуқур ўрганиш, таҳлил қилиш орқали чиқаришга эришган. Бу усул илмини, ҳуқуқшунослик асосларини бойитишга, уни янгилашга, ислом қонунларини эса ҳаётий асосда мукаммаллаштиришга хизмат қилган.\nШу билан бирга, аллома фиқҳ илмига қиёс усулини, қонунларни ва қонунлар учун асос бўлган воқеликларни қиёсий ўрганиш жараёнини ҳам олиб кирди. Натижада илм ул-хилоф (қиёсий ҳуқуқшунослик)ни усул ул-фиқҳ (ҳуқуқшунослик асослари)нинг бир қисми деб белгилади. “Тақвим ул-адилла” асарида қиёс усулининг имкониятларини, унга оид барча муҳим ва мураккаб атамалар, қонун-қоидаларни изоҳлаб берди. Алломанинг бу илмий фикри нафақат усул илми ривожида туб бурилиш ясади, балки ўз даври учун илмий жасорат ҳам эди.\nШу боис, араб алломаси Ибн Халдун: “Ҳанафий имомларидан Абу Зайд Дабусий қиёс бўйича барчадан кўра, кенг кўламли асарлар яратди, бу илмга тегишли бўлган барча баҳс-мунозараларга якун ясади. Шу йўсинда усул ул-фиқҳ илми мукаммал даражага кўтарилди, унга тегишли масалалар ечимини топди, қоидалар тартибга келтирилди. Аллома мусулмон оламида фиқҳ илми пешқадамларидан бирига айланди”, деб ёзган эди.\nКейинги давр алломаларининг барчаси Дабусийнинг усул илмидан фойдаланган ҳолда асарлар яратдилар. ХХ аср тадқиқотчиси Броккельманнинг фикрича, эндиликда дунё ҳуқуқшунослиги ривожи асосида ҳам аллома кашф этган усул илми қоидалари муҳим манба бўлиб хизмат қилмоқда.\nДаврлар ўтиши билан ислом динида турли фирқалар, мазҳаблар юзага келган. Улар вакилларининг қарашларида ҳар хилликлар, ҳатто ўзаро зиддиятлар, ихтилофлар пайдо бўлган. Жумладан, исломий илмлар — ҳадис, калом, тафсир, усул ул-хилоф, усул ул-фиқҳ ва бошқа шу каби соҳаларда яратилган асарларга фирқалар, мазҳаблар нуқтаи назаридан баҳо берилган. Яъни бирор аллома ҳанафия мазҳаби вакили бўлса, унинг асари ҳанафийлар томонидан улуғланган, шофиъйлар, моликийлар томонидан эса тан олинмаган ёки бу асар танқид қилинган.\nИслом оламида камдан-кам алломаларнинг асарлари барча мазҳаблар вакиллари эътирофига сазовор бўлган. Ана шулардан бири Абу Зайд Дабусий эди. Аллома меросининг тадқиқотчилари унинг асарлари барча мазҳаб вакиллари учун доимий қўлланма вазифасини ўтаганини таъкидлайдилар. Хусусан, шофиъий мазҳаби вакили аллома Абдулкарим ас-Самъоний Дабусийни ўзига устоз деб қарайди. Унинг “Тақвим ул-адилла” асаридан фойдаланиб, “Қавотиъ ул-адилла” (“Қатъий далиллар”) асарини яратади.\nАлломанинг “Китоб ул-асрор филусул вал-фуруъ” асари Испаниянинг Андалусия ҳудудларигача етиб борган, андалусиялик тасаввуф олими Ибн ал-Арабий Бағдод шаҳрига келиб, Дабусийнинг асарларидан нусха кўчириб, Шимолий Африка — Мағриб мамлакатларига олиб бориб тарқатгани унинг ислом оламида машҳурлигидан далолат беради. Ёхуд араб файласуфи Ибн Рушд асарларида Дабусийнинг илмий ғоялари таъсири яққол намоён бўлади. Унинг асарлари деярли барча мазҳаблар вакиллари томонидан шарҳланган. Буларнинг бари улуғ аждодимизнинг мусулмон дунёсида аллома сифатидаги нуфузини кўрсатади.\nТарихий битикларда буюк алломанинг 1039 йилда ҳаётдан кўз юмгани ва Бухорода имом Абу Бакр Тархон мақбараси яқинида дафн этилгани ҳақида маълумот берилади. Ўша даврда алломанинг вафоти илм аҳли ўртасида ниҳоятда катта йўқотиш деб баҳоланган. Тадқиқотчи Халил ал-Малиснинг ёзишича, Абу Зайд Дабусийнинг “Тақвим ул-адилла” асари қўлёзмаларидан бирининг ҳошиясида аллома вафоти муносабати билан Абу Али ибн Синонинг унга бағишлаб битган марсияси сақланиб қолган, дейилади. Араб тилида битилган мазкур марсияда: “Агар бутун коинот кўксини йиртиб, қўллари билан юзига уриб, қон йиғлаб мотам тутган кишидек тасаввур қилинса ҳам Қози Абу Зайдга муносиб аза тутиш ҳаққи адо қилинмаган бўларди”, деган фикр билдирилган.\nАммо бу маълумотда бироз сохталик бор. Ибн Сино 1037 йилда вафот этган. Абу Зайд Дабусий эса 1039 йилда ҳаётдан кўз юмган. Демак, бу марсияни Ибн Синога нисбат бериб бўлмайди. Лекин бу марсияда алломага бундай юксак эҳтиромнинг ифодаланиши улуғ ватандошимиз, фиқҳ илмининг султони Абу Зайд Дабусийнинг илм-фан оламидаги хизматлари беқиёс эканини кўрсатади. Унинг илмий меросини тадқиқ этиш, ўрганиш, аллома хотирасини абадийлаштириш келгуси авлодлар учун ҳам қарз, ҳам фарз ҳисобланади.


Шавкат Мирзиёев коронавирус бўйича халққа мурожаат қилди » Muzlik.uz - O‘zbekiston yangiliklari\nПрезидент Шавкат Мирзиёев вазият тўлиқ назорат остида эканини алоҳида таъкидлаб, Ўзбекистон халқига мурожаат қилди. — Бу ҳаётнинг кўп оғир синовларини ва яхши-ёмон кунларини бошидан кечирган халқимиз ҳаммасини тўғри тушуниб, масалага онгли ёндашмоқда. Муфтият раҳбарлигида диний уламолар юртимизга тинчлик-хотиржамлик, беморларга шифо тилаб, дуои фотиҳалар қилишмоқда. Миллати, тили ва динидан қатъи назар, ҳаммамиз якдилмиз ва, ишонамизки, бу қийинчиликлар, албатта, ўтиб кетади. Бунинг учун биринчи навбатда шифокорлар тавсияларига амал қилиб, шахсий гигиена ва санитария қоидаларига ҳар биримиз ўз оиламиз, болаларимиз билан уйимизда, ишхонамизда ва борадиган жойларимизда қатъий амал қилишимиз зарур. Касалликни яширмасдан, ўз вақтида мурожаат қилиш унинг олдини олишда энг самарали чорадир. "Газета.uz"да реклама Иккинчидан, озиқ-овқат ва бошқа кундалик истеъмол маҳсулотларининг нархи ошиб кетмаслиги учун барча чоралар кўрилмоқда. Давлат солиқ қўмитаси, Бош прокуратура ҳузуридаги департамент бу борадаги ишларни кучайтириши керак. Мамлакатимизда етарли даражада захира мавжуд, хавотир ёки ваҳимага тушишга ҳеч қандай асос йўқ. Аммо кўпга келган бу балога қарши ҳаммамиз биргаликда, бир ёқадан бош чиқариб ҳаракат қилишимиз лозим. Барча давлат тузилмалари ва нодавлат ташкилотлар, муҳтарам нуронийларимиз, маҳалла ва хотин-қизлар, ёшлар бирлашмалари фаоллари оммавий ахборот воситалари орқали холис ва ҳаққоний, кенг тушунтириш ишларини кучайтиришига ишонаман. Учинчидан, мажбурий таътил пайтида фарзандларимиз ўқув машғулотларини давом эттиришлари учун Ўзбекистон миллий телерадиокомпанияси билан биргаликда видеодарслар туркуми йўлга қўйилди. Телерадиоканалларимиз ёшларнинг бўш вақтини мазмунли ўтказиш учун тарихимиз, бой маданиятимизга оид кўрсатув ва эшиттиришлар, ёшларимиз учун фойдали ва қизиқарли бадиий дастурлар, кинофильмларни кўпайтириши лозим. Ҳурматли ота-оналаримиз ўз фарзандларини жаҳон ва миллий адабиётимизнинг энг ёрқин намуналари билан таништиришга ҳаракат қилсалар айни муддао бўларди. Яна бир муҳим масалага эътиборингизни қаратмоқчиман. Ҳозирги вазиятда айрим масъулиятсиз, ҳақиқий ҳолатдан бехабар ва ўзини «пиар қилиш»ни яхши кўрадиган одамлар турли миш-миш ва уйдирмаларни тарқатишга уринади. Шу муносабат билан жамоатчилигимиздан илтимос қиламан: саросима ёки ваҳима кайфиятига берилмаслик керак. Матбуот ва ижтимоий тармоқларда нотўғри, асосланмаган маълумотларни тарқатишга йўл қўймаслигимиз зарур. Бу масалани ҳуқуқ-тартибот идоралари ҳам алоҳида назоратга олиши лозим. Азиз ватандошлар! Коронавирус пандемиясининг бутун дунё мамлакатлари қатори бизнинг ҳам иқтисодиётимизга салбий таъсири бўлиши табиий. Сўнгги икки ҳафтада жаҳон бозорида нефтнинг нархи (бир баррель 60 доллардан қарийб 30 долларга) кескин пасайиб кетгани оқибатида газ экспортимиз тушумлари қисқариши мумкин. Хориждаги асосий савдо ҳамкорларимизнинг миллий валюталари қадрсизланиши республикамизга ҳам, албатта, валюта тушумини камайтиради. Хорижий туристлар сони ва тушум миқдори камайиши мумкин. Булар, табиийки, ялпи ички маҳсулот ва экспорт ҳажмига таъсир қилмасдан қолмайди. Менинг топшириғимга мувофиқ, Махсус ишчи гуруҳ туризм, транспорт, фармацевтика ва енгил саноат каби соҳаларга солиқ таътиллари бериш, кредитларни қайтариш муддатини кечиктириш, кечиктирилган ташқи қарздорлик учун жарима қўлламаслик тартибини жорий қилиш чораларини кўрмоқда. Ҳукумат қийин аҳволга тушиши мумкин бўлган соҳа ва тармоқларни, йирик корхоналарни қўллаб-қувватлаш бўйича алоҳида чора-тадбирлар дастурини ишлаб чиқиб, амалга ошириши зарур. Бу жараёнда, аввало, молия ва хомашё бозорида беқарорлик юзага келишига йўл қўймаслик лозим. Иккинчидан, молиявий барқарорликни сақлаш ҳамда бозорларда нарх-навонинг ўсишини олдини олиш зарур. Учинчидан, иқтисодиётимизнинг базавий ва ҳал қилувчи тармоқлари узлуксиз ишлашини сақлаб қолиш керак. Бунинг учун ҳар бир тармоқ, корхона ва ҳудуд кесимида манзилли ва аниқ тадбирларни амалга ошириш лозим бўлади. Тўртинчидан, марказдан ҳудудий бюджетларни ва аҳолимизни қўллаб-қувватлаш асосий вазифаларимиз бўлиши шарт. Бутун халқимиз аниқ билиши керак: биз коронавирусга қарши кураш фаолиятини ошкоралик тамойиллари асосида олиб боряпмиз. Жаҳон жамоатчилигини ҳам, халқимизни ҳам вақтида хабардор этиб боряпмиз. Керакли чораларни янада кучайтирамиз. Бугун мен икки қўшни давлат — Қозоғистон ва Туркманистон раҳбарлари Қасим-Жомарт Тоқаев ҳамда Гурбангули Бердимуҳамедов билан телефон орқали мулоқот қилиб, бу борадаги ўзаро ҳамкорлик, бир-биримизни қўллаб-қувватлаш борасидаги барча масалаларни келишиб олдик. Кўпни кўрган халқимиз янада жипслашиб, аҳил ва ҳамжиҳат бўлиб, бу мураккаб синовларни ҳам енгиб ўтади, деб ишонаман. Яна бир муҳим масалага барча мутасаддиларнинг эътиборини қаратмоқчиман. Сўнгги йилларда санитария-эпидемиология масаласига жиддий аҳамият бермоқдамиз. Ҳозирда юртимизда 2 та республика даражасидаги шифохона, 14 та вилоят юқумли касалликлар шифохоналари, 216 та ҳудудий санитария-эпидемиология муассасалари фаолият кўрсатмоқда. Бироқ, кейинги 25 йил давомида умуман эътибор бермаганимиз учун аксариятининг моддий-техник базаси, айниқса, лабораторияси, тиббий анжом ва жиҳозлари ачинарли ҳолатга келиб қолгани ҳам айни ҳақиқатдир. Шу сабабли, бугунги кунда республика санитария-эпидемиология хизматини тубдан ислоҳ қилиш ва фаолияти самарадорлигини ошириш бўйича ишчи гуруҳ томонидан алоҳида қарор лойиҳаси тайёрланмоқда. Мазкур хизматнинг асосий фаолияти тиббий ва санитар барқарорлик, жамоат саломатлигини таъминлаш, касалликлар профилактикаси ва соғлом турмуш тарзини ташкил этишга қаратилади. Бунинг учун вилоят ҳокимлари жойлардаги санитария-эпидемиология муассасаларини бирма-бир айланиб, лаборатория-диагностика, тиббий восита ва жиҳозлар билан таъминланганлик даражаси, кадрлар салоҳияти, ойлик маоши каби муаммоларни чуқур ўрганиши зарур. Ички молиявий имкониятлар асосида уларни йил охирига қадар бартараф этиш, захиралар шакллантириш бўйича алоҳида дастурлар ишлаб чиқиб, бажариш лозим. Бош вазир республика даражасидаги ва Тошкент шаҳридаги муассасаларни бирма-бир жойига чиқиб ўрганиш ва зарур чора-тадбирлар қабул қилиниши ҳамда ижроси учун шахсан масъул бўлади. Асосий масала — моддий-техник базани мустаҳкамлаш, кадрларни ўқитиш, илм-фанни ривожлантириш, аҳоли саломатлиги учун маблағни аямаслигимиз зарур.


17 июль, 2021, 11:11\nМуҳим давр бошланди!\n“Женоа” янги мавсумга тайёргарликнинг биринчи босқичини Австриянинг Нойштифт-им-Штубайталь шаҳрида давом эттираётганидан хабарингиз бор. Давиде Баллардини шогирдлари ушбу ўқув-машғулот йиғини давомида иккита ўртоқлик учрашувини ўтказиши режалаштирилган.\nМураббийлар штаби айни пайтда 27 нафар футболчи билан жисмоний, техник-тактик ва руҳий тайёргарлик машғулотларини олиб бормоқда.\nБугун генуялик футболчилар узоқ танаффусдан кейин илк назорат учрашувини ўтказади.\nБиринчи рақиб ҳаваскор даражадаги “Штубай” футбол клуби бўлади. Элдор Шомуродов ва унинг жамоадошлари бугунги ўйин олдидан машғулотларда асосан тўп билан ишлагани хабар қилинмоқда.\n“Женоа” Австриядаги ўқув-машғулот йиғинини якунлаши билан Францияга йўл олиши режалаштирилган. 24 июль куни Давиде Баллардини шогирдлари Франциянинг Орлеан шаҳридаги “Stade Omnisport de la Source” стадионида ПСЖ билан куч синашади.\n“Женоа” клуби матбуот хизматининг маълум қилишича, ПСЖга қарши бўладиган баҳс клуб учун муҳим аҳамият касб этади. Париж суперклуби 1970 йилда ташкил этилганидан буён ички чемпионатларда жами 42 та совринни қўлга киритган.Халқаро майдонда эса Европа кубок эгалари кубоги турнирида ғолиб чиққан.\nТаркибида Неймар, Килиан Мбаппе, Анхель Ди Мария, Мауро Икарди, Юлиан Дракслер, Марко Верратти, Кейлор Навас, Маркиньос каби машҳур футболчилар бўлган клуб ёзги трансферлар арафасида Европа чемпиони Жанлуижи Доннарумма, “Реал” афсонасига айланган Серхио Рамос, “Ливерпуль” ғалабалари бунёдкори Жоржиньо Вейналдум, “Интер” билан Италия чемпиони бўлган Ашраф Ҳакимини ўз сафига қўшиб олди. Парижликлар яна бир неча супертрансферларни кўзламоқда.\nБундан ташқари, “Женоа” июль ойининг охирги кунида Бундеслига вакили “Майнц-05” жамоаси билан куч синашиши келишиб олинган.\nДавиде Баллардини қўл остидаги “Женоа” ўтган мавсумни ўзи учун муваффақиятли ўтказганини таъкидлаш жоиз. Чемпионатнинг биринчи ярмида А Сериядаги жойини сақлаб қолиш учун курашган ва асосан қуйи поғоналарда юрган генуяликлар, кейинчалик етарлича очко жамғариб, мусобақани 11-поғонада якунлади.\nЧемпионат ўйинларида Элдор Шомуродов ва унинг жамоадошларига муваффақият тилаймиз!


Осиё Кубоги 10 та жамоа плей-оффда бугундан 3-тур бошланади фото 19-10-2021, 16:02 | Zamin.uz\n16:26 / 14.01.2019\nОсиё Кубоги. 10 та жамоа плей-оффда, бугундан 3-тур бошланади (фото)\nКеча, 13 январь куни Осиё Кубогида гуруҳ босқичининг 2-тур баҳслари ниҳоясига етди. Унга кўра, 10та жамоа муддатидан олдин плей-офф йўлланмасини қўлга киритди.\nХусусан, «A» ва «B» гуруҳларида биттадан, қолган тўрт гуруҳда иккитадан иштирокчи кейинги босқич масаласини ижобий ҳал этди ва бугундан бошланадиган охирги турни хотиржамлик билан ўтказиши мумкин. Айнан кейинги тўртта гуруҳдаги 3-4 ўрин эгалари ёппасига ҳали бирорта ҳам очко тўплай олмагани сабаб 2-тур охирида БАА ҳам плей-оффга чиққан жамоалар қаторига қўшилди: мезбонлар ҳозирги 4 очкоси билан камида 3-ўрин билан гуруҳдан чиқа олишади.\nУмуман, қолган барча термаларда имконият сақланиб қолмоқда, ҳали ҳеч қайси жамоа плей-оффдан расман умид узганича йўқ.\n14 январь санасига «А» гуруҳининг иккита ўйини белгиланган. Сўнгги турда энг кўп интрига сақланиб қолган гуруҳ ҳам айнан биринчи тўртликдир. Бу гуруҳда мезбон БАА Баҳрайн билан дуранг ўйнади, бу сенсациядан кейин баҳрайнликлар Таиланддан енгилди, ваҳоланки таиландликлар аввалроқ Ҳиндистондан тўртта гол ўтказган эди...\nГуруҳ фаворити БАА кейинги босқичга чиқиб бўлган. БАА билан ёнма-ён кейинги босқичга чиқиши кутилган, аммо охирги тур олдидан 1 очко билан сўнгги ўринда қолаётган Баҳрайнни бугун Ҳиндистон билан ўйинда фақат ғалаба қониқтиради. Шу билан бирга жамоанинг тақдири ўз қўлида эканини таъкидлаш керак: баҳрайнликлар ғалаба қозониш билан камида учинчи ўрин эгаси сифатида плей-офф йўлланмасини кафолатлашади.\n3-тур, 14 январь:\n21:00. БАА – Таиланд\n21:00. Ҳиндистон – Баҳрайн\n1-тур: БАА–Баҳрайн 1:1, Таиланд–Ҳиндистон 1:4\n2-тур: Баҳрайн–Таиланд 0:1, Ҳиндистон–БАА 0:2\nЭнг яхши кўрсаткичга эга учинчи ўрин эгалари ҳам плей-оффга чиқадиган форматдаги мусобақаларга хос ҳолат – сўнгги тур олдидан чигаллик Осиё Кубогида ҳам кузатилмоқда. Шу боис икки ва ундан ортиқ жамоалар очкоси тенг келган ҳолатда ўринлар тақсимланиши мезонларини келтириб ўтамиз («А» гуруҳида уч жамоанинг очкоси тенг келиб қолиши эҳтимоли йўқ).\n1. Ўзаро ўйинлардаги очколар;\n2. Ўзаро ўйинлардаги тўплар нисбати;\n3. Ўзаро ўйинларда урилган голлар сони;\n4. Тенг очкога эга жамоалар сони иккитадан кўп бўлса ва юқоридаги учта критерия бўйича икки ёки учта жамоа тенглигича қолаверса, у ҳолда юқоридаги учта мезон ушбу икки ёки учта жамоа учун алоҳида қайтадан қўллаб кўрилади;\n5. Гуруҳ босқичидаги барча ўйинларда қайд этилган тўплар нисбати;\n6. Гуруҳ босқичидаги барча ўйинларда урилган голлар сони;\n7. Фақат икки жамоа очкоси тенг келиб қолса ва бу жамоалар сўнгги турда ўзаро майдонга тушса, пенальтилар серияси;\n8. Интизомий очколар (сариқ карточка – 1 очко, иккинчи сариқ карточка натижасида юзага келган қизил карточка – 3 очко, тўғридан-тўғри кўрсатилган қизил карточка – 3 очко, сариқ карточкадан кейин кўрсатилган тўғридан-тўғри қизил карточка – очко)\n3-тур якунида 6 та гуруҳда 3-ўринни олган жамоалар иштирокида гуруҳ шакллантирилади ва ундаги ўринлар қуйидаги мезонлар асосида аниқланади:\n1. Очколар сони;\n2. Тўплар нисбати;\n3. Урилган голлар сони;\n4. Жарима очколари;\nМаълумот учун, ҳозир 3-ўрин эгалари орасидан фақат Таиланд (3) ва Сурия (1) очкога эга. Қирғизистонда -2, Уммонда -3 жарима очколари бор.\nЭслатиб ўтамиз, қуйидаги жамоалар муддатидан олдин плей-оффга чиқди: БАА, Иордания, Хитой, Жанубий Корея, Эрон, Ироқ, Қатар, Саудия Арабистони, Ўзбекистон, Япония.\nАлишер Усмонов — FIE президентлигига номзод\n19-10-2021, 09:35, Спорт\n30 минг долларлик тракторнинг хотира қурилмасини ўғирлаган шахс топилди\n18-10-2021, 07:00, Жамият\nА Серия. Марказий баҳсда "Ювентус" ғалаба қозонди\n18-10-2021, 07:19, Спорт\n«Олтин тўп»—2021 га ким ҳақлироқ? Йилнинг энг муҳим соврини учун курашдаги 5 фаворит\n18-10-2021, 10:10, Спорт\n18-10-2021, 13:04, Дунё\nҚўшиқлари билан миллионлаб қалбларни забт этган турк хонандаси Тарканнинг ҳаёти ва ижод йўли (фото)\n18-10-2021, 22:11, Маданият\nПластикни ферментлар асосида қайта ишлаш усули яратилди. У қанчалик самарали?\n19-10-2021, 07:00, Дунё\nБола мактабга чиққунича ўзлаштириши керак бўлган 5 муҳим кўникма\n19-10-2021, 16:02, Жамият\nЯнгиликлар » Спорт » Осиё Кубоги. 10 та жамоа плей-оффда, бугундан 3-тур бошланади (фото)\nШомуродовга янада қийин бўлади. Моуриньо Англиядан яна бир юлдуз ҳужумчини олмоқда!\nБугун, 00:13, Спорт\nРўзиқул Бердиев: "Асосий мақсадимизга эришдик, хатоларга эса ўзимиз сабабчимиз"\nКеча, 23:37, Спорт\nОФК кубоги. "Насаф" финалдаги рақиби маълум бўлди\nКеча, 23:30, Спорт\nМутахассис "Насаф"нинг Андижондаги ўйинда имкониятини нега пастроқ баҳолаяпти?\nКеча, 23:17, Спорт\nБоланинг иштаҳаси очилишида ёрдам берадиган 5 тавсия\nКеча, 22:48, Жамият\nРўзиқул Бердиев: Умид қиламанки, бизда бошқа йўқотиш бўлмайди\nКеча, 22:18, Спорт\n"Ли Ман" мураббийи: "Насаф" бу мураббий билан чемпион бўлишига ишончим комил!\nШавкат Мирзиёев Ўзбекистон халқини байрам билан табриклади\nКеча, 21:46, Жамият\nТарихий шаҳарнинг озод этилиши – Озарбойжонда муҳим сана нишонланмоқда\nКеча, 21:23, Дунё\nОФК кубоги-2021. "Насаф" финалда қачон, ким билан ўйнайди?\nКеча, 21:09, Спорт\n“Толибон”га мухолифлар қуролли кураш бошланганини эълон қилди\nКеча, 00:23, Дунё\nДангасалар учун ажойиб иш — ойига 2750 доллар\nКеча, 09:08, Дунё\nRenault машиналарининг Ўзбекистон ва Россиядаги нархлари: Кимда арзонроқ?\nКеча, 15:22, Авто\nЖасур майдонга тушмаган ўйинда "Шериф" "Интер"га ютқазиб қўйди (видео)\nКеча, 08:39, Спорт\nЯпонияда зилзиладан кейин Иккинчи жаҳон уруши давридаги кемалар сув юзасига қалқиб чиқди (видео)\nКеча, 16:30, Дунё\nЮрий Вернидуб "Шериф"нинг ЕЧЛдаги илк мағлубиятидан кейин нималар деди?\nКеча, 16:11, Спорт\n«Толибон» гиёҳвандликка қарши «уруш» очди\nКеча, 13:22, Дунё\nЎзбекистонликлардан мунтазам равишда пул ундириб келган қирғизистонлик чегарачилар ушланди\nКеча, 15:44, Дунё\nХалқ артисти бўлгунича кўрган қийинчиликлари, онасининг қаршилигига қарамай рус қизига уйлангани ҳақида - Муҳаммадали Абдуқундузов\nКеча, 17:46, Маданият\nХалқаро қидирувдаги икки ўзбекистонлик ушланди\nКеча, 13:46, Дунё\nОФК кубоги. "Насаф" ғалаба қозониб, финалга чиқди!


Беш нафар даволанувчиларда ботулизм касаллиги аломатлари аниқланганлиги юзасидан\nadministrator 25 Noyabr 2019 Просмотров 381\nИжтимоий тармоқларда Фарғона вилояти болалар ўпка ва суяк сили санаториясининг беш нафар даволанувчиларида ботулизм касаллиги аломатлари аниқланганлиги юзасидан Қўқон шаҳар ҳокимлиги матбуот хизматининг\n21 ноябрь 2019 йил куни кеч соат 16:30 да Қўқон шаҳридаги Вилоят болалар силга қарши кураш диспансерининг беш нафар даволанувчисида “Ботулизм” касаллиги аломатлари юзасидан юқумли касалликлар шифохонасида ўтказилган чуқурлаштирилган текширувлар натижасида бу ўқувчиларда “Ботулизм” ташхиси ўз тасдиғини топмади.\nЭпидемиологик суриштурувлар натижасида бир нафар ўқувчи 21 ноябрь 2019 йил куни соат 12:00да онаси томонидан келтирилган озиқ-овқат маҳсулотларини пала-партиш истеъмол қилиши натижасида ошқозон фаолиятини алиментар бузилиши ҳолати кузатилгани аниқланди. Қолган тўрт нафар ўқувчилар бемор билан бирга овқатланганлиги сабабли мулоқотдаги сифатида тиббий назоратга олинган.\n2019 йил 22 ноябрь куни соат 8:00 ҳолатига ушбу болалар бир кун шифокор назоратида бўлдилар, уларда хеч қандай клиник белгилар кузатилмаганлиги сабабли ўзлари даволаниб ўқиётган муассасага қайтарилдилар.\nБир нафар беморга “Менингоэнцефалит” ташхиси қўйилиб, иккинчи даражали ҳамрох: ”Суяк сили, камқонликни ўрта даражаси” ташхиси билан даволаш стандартларига мос равишда муолажалар олиб борилмоқда. Ҳозирда беморнинг ҳолати қониқарли, хушида, саволларга аниқ жавоб бермоқда.\nҚўқон шаҳар ҳокимлиги матбуот хизмати


БОРДО СУЮҚЛИГИ ҚАНДАЙ ТАЙЁРЛАНАДИ? » Иштихон овози газетаси\nҲар қандай ўсимликнинг ривожи парваришга боғлиқ. Боғингиздаги дарахт ёки буталар кутилмаганда касалланса, албатта кайфиятингиз бузилади. Ниҳолларни қандай қилиб “даволаш” ҳақида ўйлаб, ташвишланасиз. Бундай пайтда бордо суюқлиги жуда яхши самара беради.Нафақат мевали дарахтлар, балки сабзавот экинлари ҳам қорақўтир, чанг, чириш ва бошча қўзиқоринли касалликларда ҳам ушбу суюқлик билан ишлов бериш мумкин.\nБу суюқ аралашмани француз ботаниги Р.Миллард(1838-1902) илк бор узумзорларни моғор замбуруғларидан ҳимоя қилиш учун ихтиро қилган.\nБордо суюқлиги сув, мис сульфати ва тезкор оҳакдан тайёрланади. Бунинг учун алоҳида керамика ёки шиша идишда маълум нисбатда сув ва оҳакни аралаштириш лозим. Бундан ташқари алоҳида (метал бўлмаган) идишда мис сульфат билан иситилган сув суюлтирилади. Ажралган мис сульфати совигач аниқ ингичка оқим орқали олдиндан тайёрланган оҳак сутига қуйилади. Жараён вақтида аралашмани доимий равишда ёғоч таёқ билан аралаштириб туриш керак.\nБордо суюқлигининг бир фоизли эритмасини олиш ва пишириш учун 100 грамм мис сульфати олиб уни 1 литр иситилган сувга тўкиш керак. Олинган массани аралаштириб совутгандан сўнг унга 4 литр совуқ сув қўшинг.Кейинчалик 100 грамм қиздирилган оҳакни иситилган сув билан сўндириш ва 5 литр сув қўшиб, эритмани аралаштириш керак.Шундан сўнг мис эритмасидан таркиб топган витриол мисини оҳак эритмасига тўкиб аралаштириш ва миснинг реакцияси ҳосил бўлишини кутиш лозим. Реакция жараёнида эритма аста-секин самовий рангга киради.\nСуюқликнинг уч фоизлисини ҳам худди шу тартибда тайёрлаш мумкин.\nИшга киришишдан олдин кўзойнак тақиш, резина қўлқоп ҳамда докадан тайёрланган ниқоб тақишни унутманг!\nДавлат инспекцияси Иштихон\nтуман бўлими инспекторлари.